title: Olympic Air

text: 1990-luvulla alamäki jatkui edelleen. Lentoyhtiö avasi silti suoran reitin Tokioon, mutta reitti jouduttiin sulkemaan pian, koska matkustajia ei riittänyt tarpeeksi. Lentoyhtiöllä oli yksinkertaisesti liikaa tappioita ja velkaa. Kreikan valtio päätti avustaa lentoyhtiötä, mutta sekään ei riittänyt.


title: Olympic Air

text: Vuonna 2004 Olympic Airways yritettiin yksityistää, mutta yritys epäonnistui. Vuonna 2009 Kreikan hallitus lopulta yksityisti lentoyhtiön myymällä sen kreikkalaiselle holding-yhtiölle, Marfin Investment Group Holdingsille.Yhtiön nimi muuttui Olympic Airiksi, ja laivasto koki muutoksia.


title: Olympic Air

text: Yhtiön palveluksessa on nykyään noin 8 500 ihmistä. Sen päämaja sijaitsee Ateenassa, Kreikassa. Yhtiön laivastoon kuuluu 39 lentokonetta, ja se lentää yhteensä 77 eri kohteeseen. Lentoyhtiön kotikenttä on Kreikan kansainvälinen lentokenttä Eleftherios Venizelos.


title: Olympic Air

text: Tammikuussa 2010:


title: Looginen portti

text: Looginen portti muodostuu kytkimistä, joiden avulla voidaan tehdä laskutoimituksia tai loogisia konnektiiveja Boolen algebran avulla digitaalisissa piireissä. Ne valmistetaan tavallisesti elektronisesti diodien ja transistorien avulla, mutta ne voidaan toteuttaa myös käyttämällä sähkömagneettisia releitä, nesteitä, optiikkaa, pneumatiikkaa tai jopa mekaanisia elementtejä.


title: Looginen portti

text: Nykyään käytössä on kaksi erilaista symbolijärjestelmää, joiden määrittelyt löytyvät standardista ANSI/IEEE Std 91-1984 sekä sen täydennysosasta ANSI/IEEE Std 91a-1991.


title: Air Canada

text: Air Canada on Kanadan suurin lentoyhtiö, jonka pääkonttori sijaitsee Montrealissa, Quebecissa. Yhtiö perustettiin vuonna 1937. Vuoteen 1949 saakka yhtiön pääkonttori sijaitsi Winnipegissä, Manitobassa. Lentoyhtiö lentää yli 160 kohteeseen ja lomalentoja yli 90 kohteeseen. Lentoyhtiön kotikenttä on Montréal-Pierre Elliott Trudeaun kansainvälinen lentoasema. Yhtiöllä on noin 334 lentokonetta, joka tekee siitä maailman 11. suurimman lentoyhtiön konemäärällä mitattuna. Air Canadan emoyhtiö (ACE Aviation Holdings) oli perustamassa Star Alliance -yhteenliittymää vuonna 1997 , jonka jäsen se on edelleen. Vuonna 2003 Air Canada oli ensimmäinen lentoyhtiö, joka lensi suoran lennon Pohjois-Amerikasta Intiaan.


title: Air Canada

text: Vuonna 2006 Air Canada lennätti 34 miljoonaa matkustajaa ja vuonna 2017 se juhli 80 vuotispäiviään.


title: Air Canada

text: Tammikuussa 2018:


title: Air Canada

text: Air Canada:


title: Air Canada

text:
Air Canada express:
Air Canada rouge:
Air Canada valitsi 11. joulukuuta 2013 kapearunkolaivastonsa toimittajaksi Boeingin. Se tilasi 33 Boeing 737 MAX 8 -lentokonetta ja 28 MAX 9 -konetta. Tilaukseen sisältyi optio, että Air Canada voi vaihtaa minkä tahansa tilaukseen kuuluvan koneen pienempään MAX 7 -malliin. Lisäksi tilaukseen kuului 18 optiota ja 30 osto-oikeutta. 61 tilatun lentokoneen listahinta oli yhteensä 6,5 miljardia dollaria. Lentokoneiden toimitukset oli suunniteltu alkavan vuonna 2017 ja kestävän vuoteen 2021 saakka. Boeing sitoutui myös ostamaan 20 Air Canadan Embraer 190 -lentokonetta ja vuokraamaan niiden tilalle lentokoneet, kunnes 737 MAX -koneiden toimitukset alkavat. Boeing 737 -koneiden oli tarkoitus korvata Air Canadan Airbus A320- ja A321-koneet.


title: Air Canada

text: Air Canada on solminut Lufthansa Technikin kanssa sopimuksen lehtoyhtiön Boeing 787 -laivaston varaosien toimittamisesta.


title: Air Canada

text: Aeroplan


title: Air Canada

text: Alkujaan Aeroplan oli Air Canadan kanta-asiakasohjelma, jossa lennetyistä maileista tai tehdessään ostoksia Air Canadan omalla enRoute-luottokortilla Aeroplan tilille kerätyillä pisteillä voi lunastaa lentolippuja tai kulutustarvikkeita. Sittemmin ohjelmaa laajennettiin ja nykyisin pisteita saa kerättyä useista muistakin paikoista, kuten esimerkiksi Costco-varastomyymälöistä, Essolta, Sobeys-ruokakauppaketjulta, Home Hardware-rautakaupoista sekä luottokorttiyhtiöiltä, CIBC ja American Express.


title: Air Canada

text: Air Canada Cargo


title: Air Canada

text: Air Canada Cargo Limited tarjoaa lentorahtipalveluita Kanadan sisällä seka ulkomaan liikenteessä. Yhtiö hyödyntää vapaata rahtikapasiteettia Air Canadan ja Air Canada Jazzin reittikoneissa, mutta käyttää myös täysin rahtikäyttöön tarkoitettuja koneita.


title: Air Canada

text: Air Canada Ground Handling Services


title: Air Canada

text: ACGHS vastaa huoltopalveluista Kanadan lentokentillä, johon kuuluu matkalaukkujen siirrot sekä koneiden huollot lentojen välillä.


title: Air Canada

text: Jazz Air LP (Air Canada Jazz)


title: Air Canada

text: Vuonna 2001 Air Canada yhdisti omistamansa Air BC:n, Air Novan, Air Ontarion ja Canadian Regional Airlinesin yhdeksi uudeksi Air Canada Jazz-yhtiöksi.


title: Air Canada

text: Air Canada Jetz


title: Air Canada

text: Tilauslentoyhtiö Air Canada Jetz perustettiin vuonna 2002. Yhtiö tarjoaa palveluita urheilujoukkeille, viihdetaiteilijoille ja yrityksille. Yhtiön kaikki viisi Airbus A320 -konetta on sisustettu täysin bisnesluokkaan.


title: Air Canada

text: ACTS Aero Technical Support & Services


title: Air Canada

text: ACTS on erikoistunut huoltamaan ja kunnostamaan lentokalustoa. Se tarjoaa palveluita yli 100:lle asiakkaalle. Suurimmat huoltopisteet ovat Montreal, Toronto, Winnipeg ja Vancouver. Enemmistöomistaja on pääomasijoitusyhtiö Kohlberg Kravis Roberts & Co.


title: Air Canada

text: Air Canada Vacations


title: Air Canada

text: Air Canada Vacations tarjoaa asiakkaille pakettimatkoja ja risteilyjä Länsi-Intiaan, Floridaan, Havaijille, Meksikoon, Las Vegasiin, Keski- ja Etelä-Amerikkaan sekä Aasiaan.


title: Air Canada

text: Air Canadan kotimaisia kumppanuusyhtiöitä ovat muun muassa Air Canada Jazz, Exploits Valley Air Services (EVAS), Air Georgian ja Central Mountain Air.


title: Southwest Airlines

text: Southwest Airlines Co. on yhdysvaltalainen, vuonna 1967 perustettu ja vuonna 1971 lentotoimintansa aloittanut halpalentoyhtiö, jonka pääkonttori sijaitsee Dallasissa, Texasissa. Matkustajamäärällä mitattuna lentoyhtiö on maailman kolmanneksi suurin ja kohdemäärällä mitattuna Yhdysvaltojen suurin. Southwest Airlines lentää Yhdysvaltain sisäisiä lentoja ja yhtiöllä on Boeing 737 -laivasto. Southwest on eräs halpalentokonseptin uranuurtajista. Sen tärkeimpiin lentoasemiin lukeutuvat Las Vegasin McCarranin kansainvälinen lentoasema, Chicago Midwayn kansainvälinen lentoasema ja Phoenix Sky Harborin kansainvälinen lentoasema.


title: Laodikea

text: Laodikea (, myös "Laodikeia") oli vähintään seitsemän hellenistisen kaupungin nimi. Ne olivat saaneet nimensä Laodike-nimisiltä Seleukidien hallitsijasuvun kuningattarilta. Kreikkalaiset erottelivat paikannimet lempinillä, jotka perustuivat yleensä maantieteeseen.


title: Laodikea

text: Kaupungit olivat:


title: Airberlin

text: Air Berlin GmbH & Co Luftverkehrs KG, josta julkisuudessa käytetään useimmiten nimityksiä "airberlin", "Air Berlin" tai "airberlin.com", oli Saksan toiseksi suurin ja Euroopan kuudenneksi suurin lentoyhtiö. Air Berlin ja sen tytäryhtiöt kuljettivat vuonna 2010 33,6 miljoonaa matkustajaa.


title: Airberlin

text: Lentoyhtiö hakeutui 15. elokuuta 2017 konkurssiin, sen jälkeen kun sen arabiemiirikuntalainen emoyhtiö Etihad Airways päätti lopettaa sen taloudellisen tukemisen. Saksan valtio tarjosi Air Berlinille niin sanottua välirahoitusta, jotta yhtiö pystyi jatkaa toimintaansa väliaikaisesti. Air Berlin vähensi lentotoimintaansa vähitellen konkurssin jälkeen, ja yhtiön koko lentotoiminta IATA-koodilla AB päättyi 28. lokakuuta 2017. Pääosa Air Berliinin kalustosta ja liiketoiminnasta myytiin Lufthansalle sekä EasyJetille.


title: Airberlin

text: Air Berlin Inc. perustettiin berliiniläisenä charter-lentoyhtiönä heinäkuussa 1978 USA:n Oregonin osavaltiossa USA:n ilmailuviranomaisen FAA hyväksynnällä, koska 2. maailmansodan jälkeen Saksojen yhdistymiseen asti vuonna 1990 ainoastaan voittajavaltioiden lentokoneet saivat lentää Länsi-Berliiniin. Lentoyhtiön virallisena kotipaikkana oli USA:n Floridan osavaltiossa sijaitseva Miami. Yhtiön ensimmäinen lento 28. huhtikuuta 1979 Boeing 707 -koneella suuntautui Berliinistä Palma de Mallorcalle. Air Berlin erikoistui lentoihin Välimeren alueen kohteisiin. Mallorca oli vielä pitkään Air Berlinin tärkein kohde.


title: Airberlin

text: Saksojen yhdistymisen jälkeen myös Liittoutuneiden suvereniteetti ilmatilaan päättyi, joten hyväksyntä oli tarpeen siirtää Saksan liittotasavallan ilmailuviranomaiselle Luftfahrt-Bundesamt (LBA). 16. huhtikuuta 1991 yhtiön uudeksi toiminimeksi tuli Air Berlin GmbH & Co. Luftverkehrs KG. Seuranneena aikana toimitusjohtaja Joachim Hunold muutti yhtiön yritysprofiilia perusteellisesti. Alkuaan pienestä charter-lentoyhtiöstä kehittyi vähitellen Saksan toiseksi suurin lentoyhtiö reittiyhtiön kaltaisine verkostoineen. Vuodesta 1999 lähtien Air Berlin oli Kansainvälisen ilmakuljetusliiton IATA:n jäsen.


title: Airberlin

text: Vuonna 2004 Air Berlin perusti yhdessä itävaltalaisen lentoyhtiö Nikin kanssa Euroopan ensimmäisen Low-Fare -allianssin. 1. tammikuuta 2006 Air Berlinin yritysmuoto GmbH & Co. KG muutettiin muotoon PLC & Co. KG. Yhtiö listautui pörssiin 11. toukokuuta 2006. Elokuussa 2006 Air Berlin osti saksalaisen halpalentoyhtiö dba:n. Maaliskuussa 2007 yhtiö osti saksalaisen "LTU Lufttransport-Unternehmen GmbH" -nimisen lentoyhtiön osakekannan ja 49 % sveitsiläisestä "Belair"-lentoyhtiöstä. Syyskuussa 2007 Air Berlin ilmoitti tehneensä sopimuksen saksalaisen Condor-lentoyhtiön ostamisesta, mutta sopimus peruutettiin. Air Berlin aloitti aikataulunmukaisen liikenteen Helsingin ja Düsseldorfin välillä helmikuussa 2006 sekä Helsingin ja Berliinin välillä toukokuussa 2006. Keväällä 2009 yhtiö aloitti liikenteen Helsingin ja Hampurin välillä. Vuonna 2009 Air Berlin PLC ja TUI Travel PLC solmivat Saksan lentotoimiaan koskevan pitkäaikaisen strategisen allianssin. Talviaikataulun 2009/10 käyttöönoton yhteydessä Air Berlin hankki haltuunsa toiminimen TUIfly kaupunkireittiverkoston.


title: Airberlin

text: Heinäkuussa 2010 julkaistiin tieto, että Air Berlin liittyy jäseneksi maailmanlaajuiseen lentoyhtiöallianssiin Oneworld. Täysjäsenyyden se sai vuoden 2012 alussa.


title: Airberlin

text: Elokuussa 2017 Air Berlin hakeutui konkurssin yhtiön ajauduttua rahoituskriisiin. Air Berlinin lentotoiminta IATA-koodilla AB päättyi 28. lokakuuta 2017. NIKI Luftfahrt GmbH:n liikennöimät airberlin-lennot IATA-koodilla HG jatkuivat kuitenkin vielä tämän jälkeenkin. Suuri osa Air Berliinin kalustosta ja liiketoiminnasta, sisältäen 81 lentokonetta, 3000 työntekijää sekä useita nousu- ja laskeutumisslotteja, myytiin 1,5 miljardin euron kauppahinnalla Lufthansalle, jonka on tarkoitus käyttää kalustoa Eurowings-tytäryhtiössään. Lisäksi EasyJet osti Air Berliniltä 25 lentokoneen leasing-sopimukset, osan työntekijöistä sekä useita nousu- ja laskeutumisslotteja Tegelin lentoasemalla 40 miljoonan euron kauppahinnalla.


title: Airberlin

text:
(1) = Air Berlinin jälkikäteen tekemä oikaisu.
Yhtiön palvelukonsepti erosi merkittävästi perinteisistä halpalentoyhtiöistä. Yhtiö tarjosi mm. jatkolentoyhteyksiä hubiensa kautta. Lisäksi palveluihin kuuluivat maksuton ruoka- ja juomatarjoilu, sanomalehdet, istumapaikkojen varausmahdollisuus sekä kanta-asiakasohjelma. Yhtiön huonon taloustilanteen takia maksuttomia palveluita kuitenkin poistettiin vähitellen. Yhtiön sivuilta (saksankielinen osio) pystyi tilaamaan myös tax-free-ostoksia lennolle.


title: Mika Hannula (jääkiekkoilija)

text: Mika Hannula (s. 2. huhtikuuta 1979 Huddinge) on ruotsalainen uransa lopettanut jääkiekkoilija, joka oli pelipaikaltaan laitahyökkääjä. Hän voitti urallaan olympia- ja MM-kultaa. Hän pelasi Ruotsin Elitserienissä lähes 300 runkosarjaottelua. Vuosina 2011–2013 hän pelasi SM-liigaa Bluesissa ja HIFK:ssa.


title: Mika Hannula (jääkiekkoilija)

text: Hannula pelasi ensimmäisen kerran aikuisten tasolla Lidingössä Ruotsin kolmanneksi korkeimmalla sarjatasolla kaudella 1998–1999. Seuraavaksi kaudeksi hän siirtyi Allsvenskanin Hammarbyhyn. Hannula siirtyi kaudeksi 2000–2001 Ruotsin pääsarjaan Elitserieniin, jossa hän pelasi Malmössä. Hannula edusti Malmötä kolmen kauden ajan. Minnesota Wild varasi hänet 269. vuorolla.


title: Mika Hannula (jääkiekkoilija)

text: Hannula pelasi kauden 2003–2004 Minnesotan farmijoukkueessa Houston Aerosissa AHL:ssa. Seuraavaksi kaudeksi hän palasi Ruotsiin ja Malmöhön. Malmön kausi sujui huonosti ja joukkue putosi HockeyAllsvenskaniin. Hannulan pelaajasopimuksessa oli pykälä, joka antoi hänelle mahdollisuuden purkaa sopimuksensa, jos joukkue putoaisi Allsvenskaniin, joten hän siirtyi David Petrasekin kanssa kaudeksi 2005–2006 HV71:een.


title: Mika Hannula (jääkiekkoilija)

text: Hannula pelasi HV71:ssä kahdella kaudella. Marraskuussa 2006 Hannula pyysi joukkueelta vapaata peleistä kesken kauden 2006–2007 henkilökohtaisten syiden takia. Joulukuun alussa HV71 ilmoitti, että he ovat purkaneet pelaajan sopimuksen Hannulan ja tämän perheen pyynnöstä. Hannula siirtyi loppukaudeksi Venäjän pääsarjaan Lokomotiv Jaroslavliin.


title: Mika Hannula (jääkiekkoilija)

text: Hannula pelasi kauden 2007–2008 Venäjällä SKA Pietarissa, jossa kausi sujui huonosti. Hän siirtyi kaudeksi 2008–2009 Venäjän uuden pääsarjan KHL:n TsSKA Moskovaan. Hannula pelasi kauden TsSKAssa ja jäi kauden 2009–2010 alussa sopimuksettomaksi. Joulukuussa 2009 Hannula teki lyhyen sopimuksen Djurgårdenin kanssa. Hän pelasi Djurgårdenissä seitsemän ottelua ja siirtyi loppukaudeksi KHL:n Salavat Julajev Ufaan.


title: Mika Hannula (jääkiekkoilija)

text: Kauden 2010–2011 Hannula aloitti KHL-joukkue Metallurg Magnitogorskissa. Hän loukkasi kuitenkin nivusensa ensimmäisessä ottelussa ja joutui leikkaukseen, minkä takia Magnitogorsk purki hänen sopimuksensa. Toivuttuaan vammasta Hannula siirtyi takaisin Djurgårdeniin, jossa pystyi pelaamaan lopulta 14 runkosarjaottelua. Seuraavaksi kaudeksi hän teki pelaajasopimuksen Modon kanssa. Hannula siirtyi kuitenkin jo marraskuussa 2011 SM-liigassa pelaavaan Espoo Bluesiin.


title: Mika Hannula (jääkiekkoilija)

text: Hannula pelasi loppukauden Bluesissa ja teki 22 runkosarjaottelussa 14 pistettä. Seuraavan kauden alussa Hannula ei pelannut missään, mutta hän palasi Bluesiin marraskuussa 2012. Hannulan sopimus kesti alkujaan joulutaukoon asti, mutta osapuolet solmivat uuden kahdeksan ottelun sopimuksen tammikuun 2013 alussa. Tämän jälkeen Blues olisi halunnut jatkaa sopimusta, mutta Hannula ei suostunut tähän. Pian tämän jälkeen HIFK ilmoitti tehneensä sopimuksen Hannulan kanssa.


title: Mika Hannula (jääkiekkoilija)

text: Hannula nousi Ruotsin maajoukkueeseen MM-kilpailuihin 2003. Ruotsi sijoittui turnauksessa hopealle, ja Hannula sai ensimmäisen arvokisamitalinsa. Hannula oli voittamassa Ruotsille olympiakultaa Torinosta 2006.


title: Mika Hannula (jääkiekkoilija)

text: Hannula oli Ruotsin joukkueessa myös MM-kilpailussa 2006. Hän ei pelannut turnauksen finaalissa Tšekkiä vastaan, sillä hän sai pelikiellon välieräottelusta, jossa hän löi Kanadan Sidney Crosbyä poikittaisella mailalla. Ruotsi voitti kisoissa kultaa. Myöhemmin kisojen jälkeen Hannulalle langetettiin vielä neljän ottelun pelikielto seuraaviin MM-kilpailuihin ja sakot.


title: Mika Hannula (jääkiekkoilija)

text: Hannula on syntynyt Ruotsissa, mutta pelasi nuorena jääkiekkoa TPS:n A-nuorissa. TPS ilmoitetaan hänen kotiseurakseen. Hannulan isä on suomalainen ja äiti ruotsalainen.


title: Sterling Airlines

text:
Sterling Airlines A/S oli islantilaisessa omistuksessa oleva halpalentoyhtiö, jonka päämaja sijaitsi Kööpenhaminassa, Tanskassa. Sterling Airlines A/S perustettiin vuonna 2005, kun kaksi tanskalaista lentoyhtiötä "Stergling European Airlines A/S" ja "Maersk Air A/S" yhdistyivät. Lokakuussa 2005 Sterling Airlinesin osti FL Group, joka tuolloin omisti muun muassa Icelandairin. Joulukuussa 2006 FL Group myi Sterlingin perustetulle uudelle yhtiölle nimeltään Northern Travel Holding, jonka yhtenä osakkaana on FL Group 34 %:n osuudella. . Lokakuussa 2008 Norhern Travel Holding siirtyi kokonaan islantilaisen Fons-sijoitusyhtiön omistukseen.
Vuonna 2005 Sterlingillä oli noin 1600 henkeä palveluksessa ja 29 lentokonetta. Lentoyhtiö lensi 40 kohteeseen Euroopassa, muun muassa Suomeen vuonna 2006. Pääasialliset lähtökentät olivat Kööpenhamina, Oslo ja Tukholma.


title: Sterling Airlines

text: Sterling Airlines jätti konkurssihakemuksensa 29. lokakuuta 2008. Konkurssin taustalla olivat yhtiön mukaan rahoituksen loppuminen maailmaa ravisuttelevan finanssikriisin vuoksi, heikentynyt markkinatilanne ja öljyn hinnan nousu. Joulukuussa 2008 tanskalainen Cimber Air osti Sterlingin liiketoiminnan ja on jatkanut sen jälkeen Sterlingin lentotoimintaa. Yhtiö on muuttanut nimekseen Cimber Sterling A/S.


title: Sterling Airlines

text: Kesäkuussa 2007:


title: Stewart

text:
Stewart tarkoittaa seuraavia asioita:Stewart on myös seuraavien tunnettujen henkilöiden sukunimi:
Stewartiin liittyvät myös seuraavat asiat:


title: Mihail Štšennikov

text: Mihail Štšennikov (, s. 24. joulukuuta 1967 Sverdlovsk, Neuvostoliitto) on kävelijä, joka edusti urallaan Neuvostoliittoa ja myöhemmin Venäjää ja voitti useita arvokisamitaleja niin sisä- kuin ulkoradoilla.


title: Mihail Štšennikov

text: Vuonna 1985 Štšennikov voitti Euroopan juniorimestaruuden ja vuonna 1986 maailman juniorimestaruuden 10 000 metrillä. Hallikisoissa 5 000 metrillä hän voitti neljästi maailmanmestaruuden (1987, 1989, 1991, 1993) ja kolmesti Euroopan mestaruuden (1989, 1990, 1994). Ulkoradoilla Štšennikov voitti 20 kilometrin Euroopan mestaruuden 1994 Helsingistä. MM-hopeaa hän saavutti 1991 Tokiosta ja 1997 Ateenasta. 50 kilometrillä hän saavutti hopeaa 1996 Atlantan olympialaisista.


title: Mihail Štšennikov

text: Kävelyn maailmancupissa Štšennikov voitti 20 kilometrin kilpailun vuonna 1991 ja oli toinen vuosina 1989 ja 1995. Neuvostoliiton mestaruuden hän voitti vuonna 1989 20 kilometrillä ja hallissa 5 000 metrillä.


title: Gene Pitney

text: Gene Francis Alan Pitney (17. helmikuuta 1940 Hartford, Connecticut, Yhdysvallat – 5. huhtikuuta 2006 Cardiff, Wales) oli yhdysvaltalainen poplaulaja ja lauluntekijä.


title: Gene Pitney

text: Pitney aloitti uransa 1960-luvulla kirjoittamalla muille kappaleita. Muun muassa The Crystalsin ”He’s A Rebel”, Roy Orbisonin ”Today’s Teardrops”, Bobby Veen ”Rubber Ball” ja Ricky Nelsonin ”Hello Mary Lou” ovat hänen kirjoittamiaan. Hän aloitti Burt Bacharachin ja Hal Davidin kanssa yhteistyön, jonka tuloksena olivat hänen omat ensimmäiset hittinsä: vuoden 1961 ”(I Wanna) Love My Life Away” ja ”Town Without Pity”. Jälkimmäinen sai Golden Globe -palkinnon parhaana elokuvasävelmänä ja oli ehdolla Oscar-palkinnon saajaksi.


title: Gene Pitney

text: Pitney julkaisi useita hittisinglejä 1960-luvun alkupuolella, mutta brittiyhtyeiden invaasio Amerikkaan heikensi hänen suosiotaan. Sen sijaan hän rakensi menestyksellisen uran Britanniassa ja muualla Euroopassa. Vuonna 1967 hän levytti "Something’s Gotten Hold of My Heartin", josta tuli iso hitti Englannissa, muttei noussut listoille Yhdysvalloissa. Vuoden 1989 duetto "Something’s Gotten Hold of My Heart" -kappaleesta, yhdessä Marc Almondin kanssa, nousi listaykköseksi Isossa-Britanniassa. Kappale on levytetty suomeksi nimillä "Sydämeni osuman sai" ja "Sydän syrjällään".


title: Gene Pitney

text: Pitney valittiin Rock and Roll Hall of Fameen vuonna 2002.


title: Gene Pitney

text: Vuonna 2006 Pitneyn kiertuemanageri löysi Gene Pitneyn kuolleena hotellihuoneestaan Hilton Cardiffissa, Walesissa. Pitney kuoli kesken Ison-Britannian-kiertueensa.


title: Jan Magnussen

text: Jan Magnussen (s. 4. heinäkuuta 1973 Roskilde, Tanska), on tanskalainen kilpa-autoilija. Hän osallistui 25 Formula 1 -osakilpailuun vuosina 1995–1998 ja keräsi yhden MM-pisteen. Hän on Tom Belsøn, Nicolas Kiesan ja poikansa Kevin Magnussenin lisäksi ainoa tanskalainen, joka on osallistunut Formula 1 -sarjaan.


title: Jan Magnussen

text: Magnussen hallitsi Britannian Formula 3 -sarjaa vuonna 1994, ja palkattiin McLarenin testikuljettajaksi vuonna 1995. Hänestä tuli Tanskan toinen F1-kilpakuljettaja, kun hän pääsi tuuraamaan umpisuolileikkaukseen joutunutta Mika Häkkistä Tyynenmeren GP:ssä samalla kaudella. Tuloksena oli kymmenes sija.


title: Jan Magnussen

text: Kaudet – Magnussen ajoi Stewart-tallissa brasilialaisen Rubens Barrichellon parina ja sai heikon menestyksensä vuoksi potkut kesken jälkimmäisen kauden. Kohtalon ivaa oli, että hän saalisti ainoan pistesijansa, kuudennen tilan, viimeisessä kisassaan Kanadan GP:ssä kesäkuussa 1998. Magnussenin tilalle Stewartille palkattiin hollantilainen Jos Verstappen.


title: Jan Magnussen

text: Magnussen kertoi vuonna 2001 julkisuudessa neuvottelevansa paluusta F1-sarjaan, mutta neuvottelut eivät johtaneet tuloksiin. Magnussen ei paljastanut, mikä talli oli neuvottelukumppanina.


title: Jan Magnussen

text: F1-uransa jälkeen Magnussen on jatkanut uraansa kilpakuljettajana eri sarjoissa, kuten Yhdysvaltain CART-sarjassa ja urheiluautokisoissa, joissa hän on menestynyt huomattavasti paremmin kuin F1:ssä. Hän kuului Le Mansin 24 tunnin ajon voittajatiimeihin sekä 2004 että 2005. Kaudella 2008 Magnussen osallistui American Le Mans Series -sarjaan.


title: Jan Magnussen

text: Janin poika Kevin Magnussen on myös kilpa-autoilija.


title: Painajainen Elm Streetillä

text: Painajainen Elm Streetillä () on yhdysvaltalainen kauhuelokuva vuodelta 1984. Elokuvan ohjasi Wes Craven ja pääosissa näyttelivät Robert Englund, Heather Langenkamp, John Saxon ja Johnny Depp.


title: Painajainen Elm Streetillä

text: "Painajainen Elm Streetillä" on erityisesti kauhuelokuviin erikoistuneen elokuvaohjaaja Wes Cravenin ensimmäinen jättimenestys. Freddy Kruegerista tuli elokuvan myötä suosittu pop-kulttuurin hahmo, jonka tunnistettavia piirteitä ovat veitsien lisäksi palovammojen peittämät kasvot, punavihreäraidallinen villapaita ja vanha hattu. Elokuva on myös saanut kuusi jatko-osaa ja vuonna 2010 ensi-iltansa saaneen uusintaversion.


title: Painajainen Elm Streetillä

text: Elokuvassa sittemmin kuuluisaksi näyttelijäksi tullut Johnny Depp teki ensimmäisen roolinsa.


title: Painajainen Elm Streetillä

text: Elokuvassa neljä nuorta: Nancy Thompson (Heather Langenkamp), tämän poikaystävä Glenn Lantz (Johnny Depp), Nancyn ystävä Tina Gray ja Rod Lane, alkavat nähdä painajaisia palovamma-arpisesta miehestä, jolla on villapaita, hattu ja toisessa kädessä hansikas, jossa on neljä veistä kynsinä. Eräänä yönä, nuorten nukkuessa neljästään samassa talossa, Tina kuolee omituisesti vatsaan ilmestyviin viiltoihin keskellä yötä. Tinan poikaystävää syytetään murhasta. Tämä on paennut, mutta hänet saadaan kiinni ja hän joutuu vankilaan. Nancylle kuitenkin selviää, että murhan takana on Freddy Krueger, entinen lastenmurhaaja joka poltettiin aikoinaan elävältä, ja joka nyt vainoaa nuoria näiden unissa. Nancy päättää aloittaa taistelun Elm Streetin Freddyä vastaan.


title: Painajainen Elm Streetillä

text: Aikalaisarviot olivat "Painajaiselle" suopeita, ja "The New York Times" valitsi sen vuonna 2004 yhdeksi tuhannesta kaikkien aikojen parhaasta elokuvasta.


title: Painajainen Elm Streetillä

text: "Video-oppaassa" vuodelta 1994 Esko Rautakorpi pitää tätä Elm Street -sarjan ensimmäistä elokuvaa todella hyvin toteutettuna ja aidosti pelottavana. Hän antaa elokuvalle neljä tähteä viidestä, mikä teoksen mukaan vastaa sanallista arviota ”erinomainen”.


title: Kimmo Kaivanto

text: Kimmo Olavi Kaivanto (25. toukokuuta 1932 Tampere – 20. huhtikuuta 2012 Helsinki) oli suomalainen taidemaalari, taidegraafikko ja kuvanveistäjä. Hän opiskeli Taideteollisessa oppilaitoksessa grafiikan linjalla vuodet 1953–1954.


title: Kimmo Kaivanto

text: Hänen teoksiaan oli ensimmäistä kertaa esillä Tampereella vuonna 1956. Kimmo Kaivanto nousi Suomen kuvanveiston johtaviin tekijöihin 1970-luvun alussa. Hän suunnitteli lavastuksia oopperoihin.


title: Kimmo Kaivanto

text: Kaivannon tunnetuimpia julkisia teoksia ovat veistos "Oodi 60 000 järvelle" vuodelta 1972 (entisen Hotelli Hesperian edessä Helsingissä), "Tori"-maalaus vuodelta 1976 (Tampereen keskusvirastotalon valtuustosalin aulassa) sekä veistokset "Hopeiset sillat" ja "Nereidi" vuodelta 1985 (kauppakeskus Forumissa Helsingissä). Kaivannon suunnittelemia teoksia ovat myös ulkoilmateos "Natura (Non Facit Saltus)" vuodelta 1990 (SOK:n pääkonttorin sisäpihalla Helsingissä) ja vuodelta 1988 oleva "Biogenesis" (nykyään Keilalahden rannalla Espoossa). Härmälässä on hänen suunnittelemansa ilmailuaiheinen Leonardo-patsas.


title: Kimmo Kaivanto

text: Kaivanto oli Vuoden taiteilija vuonna 1982. Hän sai Pro Finlandia -mitalin vuonna 1972. Professorin arvonimen Kimmo Kaivanto sai vuonna 1995.


title: Kimmo Kaivanto

text: Kaivanto suunnitteli myös Tapparan kirveslogon uransa alkuvaiheessa 1950-luvulla.


title: Kimmo Kaivanto

text: Kimmo Kaivannon nimeä kantava säätiö perustettiin 2013. Säätiön tarkoituksena on tuoda esille Kaivannon elämäntyötä ja hänen taidettaan.


title: Platoon – nuoret sotilaat

text: Platoon – nuoret sotilaat ("Platoon") on vuonna 1986 ensi-iltansa saanut yhdysvaltalainen sotaelokuva, jonka on ohjannut Oliver Stone. Elokuvan pääosissa esiintyvät Tom Berenger, Willem Dafoe ja Charlie Sheen. Elokuva sai neljä Oscar-palkintoa.


title: Platoon – nuoret sotilaat

text: "Platoon – nuoret sotilaat" on yksi tunnetuimmista Vietnamin sodasta kertovista elokuvista. Se on myös elokuvaohjaaja Oliver Stonen kuuluisimpia teoksia. "Platoon – nuoret sotilaat" kuvaa Vietnamin sotaa yhdysvaltalaisen jalkaväensotilaan näkökulmasta näyttäen sodan julmuuden.


title: Platoon – nuoret sotilaat

text: Elokuva on ensimmäinen osa Oliver Stonen niin sanottua Vietnam-trilogiaa: kaksi muuta ovat "Syntynyt 4. heinäkuuta" (1989) ja "Taivas ja maa" (1993). Stone taisteli itse Vietnamissa.


title: Platoon – nuoret sotilaat

text: Ehdokkuudet


title: Platoon – nuoret sotilaat

text: "The New York Timesin" kriitikot valitsivat "Platoonin" vuonna 2004 yhdeksi tuhannesta kaikkien aikojen parhaasta elokuvasta.


title: Platoon – nuoret sotilaat

text: "Video-oppaassa" vuodelta 1994 Harri Närhi harmittelee, etteivät henkilöhahmot tunnetuista näyttelijöistä huolimatta nouse taistelujaksojen alta kovin kiinnostaviksi. Hän antoi elokuvalle neljä tähteä viidestä, mikä vastaa sanallista arviota ”erinomainen”.


title: Hiekkapuhallus

text: Hiekkapuhallus on kovien pintojen siloittamista, muotoilua ja puhdistamista pienten kiinteiden hiukkasten ja paineilman avulla. Hiekkapuhalluksella voidaan saada lopullinen pinta, kuten ruostumattomilla teräksillä, mutta useimmiten hiekkapuhallus on pohjakäsittely ja pinnanpuhdistus ennen maalausta.


title: Hiekkapuhallus

text: Hienoksi siivilöityä hiekkaa on käytetty hiekkapuhalluksessa sen alkuajoista 1800-luvun lopulta lähtien. Puhalluksessa hiekasta muodostuvan kvartsipölyn hengittäminen altistaa ihmisen pölykeuhkosairauksille. Nykyään hiekkapuhallus suoritetaan kuitenkin hyvin ilmastoiduissa tiloissa hengityssuojien ja muiden suojavarusteiden kanssa.


title: Hiekkapuhallus

text: Hiekkapuhalluksessa käytetään myös muita materiaaleja, kuten lasia esimerkiksi ruostumattomalle teräkselle, metallia teräkselle ja kuivajäätä muille pinnoille. Metallien hiekkapuhalluksessa käytetään useimmiten metallijauheita, koska niitä voidaan kierrättää paremmin kuin hiekkaa. Metalliesineden puhalluskaapista jauhe kerätään talteen syklonin avulla. Lentokoneiden osia hiekkapuhalletaan joissain tapauksissa kookospähkinöiden kuorista valmistetulla aineella.


title: Hiekkapuhallus

text: Metallien hiekkapuhalluksella on myös vaikutus pinnan metallurgiseen rakenteeseen, joka lujittuu kylmämuovautumalla. Ohuilla kappaleilla tästä on myös se vaikutus, että kappale pyrkii vääntymään käyräksi.


title: Hiekkapuhallus

text: Hiekkapuhallus voidaan automatisoida teollisuusrobotin avulla.


title: Hiekkapuhallus

text: Kuluneen näköiset farkut ovat nousseet muotitrendiksi. Farkut käsitellään hiekkapuhalluksella, jossa hiekka puhalletaan kovalla paineella vaatteisiin. Tämän tekstiiliteollisuuden viimeistelymenetelmän on todettu vaarantavan työntekijöiden terveyden; hiekkapöly altistaa suojaamattoman työntekijän silikoosille eli kivipölykeuhkosairaudelle. Clean Clothes -kampanja ajaa hiekkapuhalluksen lopettamista. Useat yritykset Suomessa ovat ilmoittaneet lopettavansa hiekkapuhalluksen käytön tuotannossa.


title: Johnny Herbert

text: John Paul ”Johnny” Herbert (s. 25. kesäkuuta 1964 Romford, Englanti, Iso-Britannia) on brittiläinen uransa lopettanut kilpa-autoilija. Hän ajoi Formula 1 -sarjassa kausilla 1989–2000, minkä jälkeen hän kilpaili menestyksekkäästi urheiluautoilla. Vuonna 1991 Herbert oli mukana voittamassa Le Mansin 24 tunnin ajoa.


title: Johnny Herbert

text: Herbert osallistui 161 F1-osakilpailuun ja keräsi niissä yhteensä 98 MM-pistettä. Hän ajoi kolmesti voittoon ja keräsi neljä muuta palkintosijaa GP-kisoissa, muttei yhtään paalupaikkaa eikä kisan nopeinta kierrosta. Hän on ajanut eniten F1-kilpailuja niistä kuljettajista, jotka eivät ole ajaneet koskaan kisan nopeinta kierrosta.


title: Johnny Herbert

text: Herbert aloitti uransa kartingeissa. Karting-vuosiensa jälkeen hän kilpaili hyvällä menestyksellä Formula Ford -sarjoissa ja nousi Britannian Formula 3 -sarjaan, jonka hän voitti helposti vuonna 1987. Vuodeksi 1988 hän siirtyi kansainväliseen Formula 3000 -sarjaan. Brands Hatchin radalla hän joutui isoon kolariin, jossa hänen jalkansa murtuivat. Hän sai tästä huolimatta Formula 1 -tallipaikan seuraavalle kaudelle.


title: Johnny Herbert

text: Herbert aloitti F1-uransa Benettonilla ja ajoi neljänneksi heti ensimmäisessä kilpailussaan. Kanadan GP:n harjoituksissa hän karsiutui, mikä oli Benettonin johdolle riittävä syy purkaa sopimus. Herbert palasi myöhemmin ajamaan kaksi kilpailua Tyrrellille.


title: Johnny Herbert

text: Seuraavaksi kaudeksi Herbert kiinnitettiin Lotukselle, jossa hän ajoi Mika Häkkisen tallikaverina vuodet 1991–1992 ja jatkoi Häkkisen siirryttyä McLarenille. Vuoden 1994 lopulla Herbert sai uuden mahdollisuuden Benettonilla mutta jäi kaudella 1995 maailmanmestaruuden voittaneen tallitoverinsa Michael Schumacherin varjoon. Herbert voitti kauden aikana Britannian ja Italian osakilpailut ja keräsi yhteensä 45 pistettä, jotka riittivät MM-sarjassa neljänteen tilaan. Schumacherin pistemäärä oli 102.


title: Johnny Herbert

text: Benetton-kauden jälkeen Herbert ajoi heikommissa talleissa Sauberilla, Stewartilla ja Jaguarilla. Hän voitti kuitenkin Stewartilla sateen sekoittaman Euroopan GP:n kaudella 1999.


title: Johnny Herbert

text: F1-uransa jälkeen Herbert kilpaili urheiluautosarjoissa. Hänen autokuntansa voitti Sebringin 12 tunnin ajon Yhdysvalloissa 2002 ja menestyi hyvin myös Le Mansin 24 tunnin ajossa. Herbert sijoittui yhdysvaltalaisessa American Le Mans Series -sarjassa jaetulle neljännelle sijalle vuonna 2002. ALMS-sarjassa hän ajoi muun muassa Jyrki Järvilehdon ajoparina. Herbert voitti vuonna 2004 Le Mans Series -sarjan mestaruuden yhdessä Jamie Davisin kanssa. Herbert osallistui myös vuoden 2002 Indianapolis 500-kilpaikuun mutta karsiutui.


title: Johnny Herbert

text: Johnny Herbert palasi F1:n pariin vuonna 2005, kun hänet kiinnitettiin Jordan-tallin ja myöhemmin sen seuraajan Midland-tallin urheilujohtajaksi. Vuoden 2007 alussa Herbert siirtyi kilpailemaan uuteen Speedcar Series -sarjaan. Hän voitti sarjan ensimmäisen kauden mestaruuden 45 pisteellään.


title: Francis Cole Pratt

text: Francis Cole Pratt (19. tammikuuta 1867 Hartford, Connecticut, Yhdysvallat – 26. tammikuuta 1930) oli yhdysvaltalainen liikemies. Hänen isänsä oli Francis Ashbury Pratt, toinen Pratt & Whitneyn perustajista ja yrityksen pitkäaikainen toimitusjohtaja. Francis osallistui Connecticutin kansalliskaartin toimintaan, pelasi jalkapalloa yliopistonsa joukkueessa ja suoritti tutkinnon koneenrakennuksessa vuonna 1888. Valmistumisensa jälkeen hän aloitti Pratt & Whitneyn palveluksessa erityistehtävissä ja tutkimustöissä. Francis Pratt työskenteli konepajassa, suunnitteluosastolla ja toimistossa kahta lyhyttä ajanjaksoa lukuun ottamatta vuoteen 1906 asti. Pratt oli yrityksen vientijohtajana 1898–1901 ja konttoripäällikkönä 1901–1906. Hän muun muassa vastasi Pratt & Whitneyn osastosta Chicagon maailmannäyttelyssä 1893 ja Pariisin maailmannäyttelyssä 1900, mistä hän seuraavana vuonna sai Ranskan kunnialegioonan ritarin arvon.


title: Francis Cole Pratt

text: Vuodet 1906–1927 Pratt toimi General Electricin palveluksessa Schenectadyssä New Yorkissa. Hän aloitti varatoimitusjohtajan apulaisena, toimi sitten toimitusjohtajan apulaisena, suunnittelujohtajana sekä suunnittelusta ja valmistuksesta vastaavana johtajana. Pratt ehti työuransa aikana hoitaa myös monia luottamustehtäviä ja vuonna 1925 hänelle suotiin Yalen yliopiston kunniatohtorin arvo.


title: 21 Jump Street

text: 21 Jump Street on yhdysvaltalainen nuortensarja, jota esitettiin ensi kertaa FOX-televisiokanavalla vuosina 1987–1991. Viisi tuotantokautta kestäneen sarjan päärooleissa esiintyivät Johnny Depp, Peter De Luise, Dustin Nguyen, Steven Williams ja Holly Robinson. Sarjassa olivat mukana myös Brad Pitt ja Richard Grieco. "21 Jump Street" kertoo poliiseista, jotka soluttautuvat high schooleihin saadakseen rikollisia kiinni. Sarjan nimi alkuaikana oli Jump Street Chapel, mutta Fox muutti nimen, ettei sitä sekoiteta uskonnollisiin ohjelmiin.


title: 21 Jump Street

text: Sisarsarjaa nimeltä Booker tuotettiin yhden kauden verran suosina 1989–90. Siinä pääosaa esitti Dennis Booker (Richard Grieco).


title: 21 Jump Street

text: Vuonna 2012 julkaistiin televisiosarjaan löyhästi perustuva jatko-osaelokuva "21 Jump Street". Seuraava jatko-osa "22 Jump Street" sai ensi-iltansa vuonna 2014. Kummassakin elokuvassa on esiintynyt näyttelijöitä alkuperäisestä sarjasta.


title: 21 Jump Street

text: Jeff Yagher esitti konstaapeli Tom Hansonia pilottijaksossa. Hänet korvasi Johnny Depp ja ensimmäisestä jaksota osa kuvattiin uudestaan. Ensimmäisen kauden aikana myös Frederic Forrestin korvasi Steven Williams. Johnny Depp lähti sarjasta neljännen kauden loputtua, vaikka hänet mainitaan viidennen kauden ekojen jaksojen lopputeksteissä.


title: 21 Jump Street

text: "21 Jump Street" oli yksi ensimmäisistä suurista Vancouverissa kuvatuista televisiosarjosita.


title: Boeing 247

text: Boeing 247 oli Boeingin valmistama matkustajalentokone. Konetyypin ensilento tapahtui vuonna 1933. 247 kehitettiin Boeing YB-9 -pommikoneen perusteella. Sen voimanlähteennä oli kaksi ilmajäähdytteistä Pratt & Whitney R-1340 Wasp -tähtimoottoria. Virtaviivaisessa koneessa oli sulavalinjainen runko, ei lainkaan tukitankoja, ilmanvastusta vähentävät moottorikotelot ja sisään vedettävät laskutelineet. Lentokoneessa oli paljon uutta tekniikkaa, kuten autopilotti.


title: Boeing 247

text: Konetyyppiä valmistettiin yhteensä 76 kappaletta. 70 niistä meni United Airlinesille, neljä Lufthansalle ja kaksi Kiinaan. Lentokone pystyi lentämään kahdeksan tuntia nopeammin kuin edelliset mallit rannikolta rannikolle Yhdysvalloissa. Koneeseen mahtui kymmenen matkustajaa. Koneessa oli viisi istuinriviä, yksi lentoemäntä ja pieni tarjoomo.


title: Boeing 247

text: Vuonna 1933 United Airlinesin Boeing 247 joutui sabotaasin kohteeksi. Lentokone räjäytettiin kun se oli matkalla Clevelandista Chicagoon.


title: Boeing 247

text: Maailmalla on vielä jäljellä neljä kappaletta kyseistä konetyyppiä.


title: Johannes Scotus Eriugena

text: Johannes Scotus Eriugena (n. 815 Scotia –877) (myös "Johannes Scotus Erigena", "Johannes Scottus Eriugena") oli irlantilainen teologi, uusplatonilainen filosofi ja runoilija. Hänet tunnetaan ennen kaikkea Pseudo-Dionysios Areopagitan töiden kääntäjänä ja kommentoijana.


title: Johannes Scotus Eriugena

text: Eriugena oli syvällinen kreikan kielen tuntija, mikä oli tuohon aikaan harvinaista läntisessä kristikunnassa. Hän syntyi Irlannissa ja muutti Ranskaan noin vuonna 845 ja otti hoitaakseen Palatinen akatemian kuningas Kaarle Kaljupään kutsusta. Koulun maine vaikuttaa kasvaneen huomattavasti Eriugenan johtajakaudella, ja kuningas suhtautui häneen suopeasti.


title: Johannes Scotus Eriugena

text: Eriugena asui Ranskassa ainakin kolmekymmentä vuotta. Bysantin keisarin Mikael III:n kutsusta hän otti noin vuonna 858 hoitaakseen Pseudo-Dionysioksen teosten kääntämisen kreikasta latinan kielelle. Hän lisäsi käännöksiin myös omat kommentaarinsa. Näin hän oli ensimmäinen joka esitteli uusplatonismin ajatuksia kreikan kielestä Länsi-Euroopassa, missä ne tulivat vaikuttamaan suuresti kristilliseen teologiaan. Hän kehitteli predestinaatio-oppia, joka kuitenkin tuomittiin Valencian kirkolliskokouksessa.


title: Johannes Scotus Eriugena

text: Hänen elämänsä loppuajasta ei tiedetä juurikaan mitään. Erään kertomuksen mukaan hänet olisi vuonna 882 kutsuttu Oxfordiin Alfred Suuren kutsusta, ja hän olisi työskennellyt siellä monta vuotta, tullut Malmesburyn apotiksi, ja että hänen oppilaansa olisivat puukottaneet hänet kuoliaaksi "styluksillaan". Tämän kertomuksen tueksi ei ole kuitenkaan juurikaan näyttöä ja se viittaa epäilemättä johonkin toiseen Johannekseen. Todennäköisesti Eriugena ei koskaan jättänyt Ranskaa. Hänen kuolemansa ajankohdaksi on päätelty 877. Saatavilla olevasta aineistosta ei voi päätellä, toimiko hän papistossa vai maallikkona, vaikkakin ajankohdan olot huomioon ottaen on todennäköisintä että hän olisi ollut papistoa ja mahdollisesti munkki.


title: Johannes Scotus Eriugena

text: Johannes Scotus Eriugenan pääteos on "De divisione naturae" (865), jossa pyrittiin kristillisyyden ja uusplatonismin sulauttamiseen, mutta teos tuomittin myöhemmin panteistisuutensa takia harhaoppiseksi.


title: Petrus Hispanus

text: Petrus Hispanus (1200-luku) oli hispanialainen keskiaikainen filosofi. Hän kirjoitti teoksen nimeltä "Tractatus", joka toimi yleisenä logiikan oppikirjana. Hänen nimiinsä on laitettu myös joukko lääketiedettä käsitteleviä teoksia. Hän kirjoitti myös teoksen "Summule logicales magistri Petri Hispani" ("Maisteri Petrus Hispanuksen kokoelma logiikan kysymyksiä"), jota on säilynyt suuri joukko sekä käsikirjoituksina että painettuina versioina. Tämä on merkki siitä, että hänen teoksensa olivat suosittuja eurooppalaisissa yliopistoissa pitkälle 1600-luvulle saakka.


title: Petrus Hispanus

text: Petruksen todellinen henkilöllisyys on epävarma. Nimen "Hispanus" viittaa Hispaniaan eli koko Iberian niemimaahan — Espanja maana oli olemassa vasta 1400-luvulta alkaen. Hänet on usein yhdistetty Pedro Juliãoon (n. 1215–1277), portugalilaiseen lääkäriin, joka tunnettiin nimellä Petrus Hispanus ja josta tuli paavi Johannes XXI. Toisen teorian mukaan "Tractatuksen" kirjoittaja oli kastilialainen ja dominikaanisen sääntökunnan jäsen. Muut 1400-luvun teoriat viittaavat Petrus Ferrandi Hispanukseen, joka kuoli vuosien 1254 ja 1259 välillä, tai erääseen dominikaaniveljeen 1200-luvun lopulta tai 1300-luvun alusta.


title: Osleidys Menéndez

text: Osleidys Menéndez (s. 14. marraskuuta 1979 Martí, Kuuba) on kuubalainen keihäänheittäjä. Hän oli 2000-luvun alkuvuosina lajissaan melko ylivoimainen.


title: Osleidys Menéndez

text: Menéndez voitti junioreiden maailmanmestaruuden 1996 ja 1998. Hän oli seitsemäs Ateenan MM-kilpailuissa 1997. Vuonna 1999 hän voitti Pan-Amerikan kisat ja oli Sevillan MM-kisoissa neljäs tuloksella 64,41. Vuotta myöhemmin hän saavutti ensimmäisen arvokisamitalinsa sijoututtuaan Sydneyn olympialaisissa pronssille tuloksella 66,18. 1. heinäkuuta 2001 hän heitti uuden maailmanennätyksen 71,54. Samana vuonna hän voitti kultamitalin Edmmontonin MM-kisoissa tuloksella 69,53 sekä universiadeissa Pekingissä tuloksella 69,82. 2002 maailmancupissa Madridissa hän voitti keihäänheiton tuloksella 64,41. Samana vuonna hän voitti myös GP-finaalin.


title: Osleidys Menéndez

text: Pariisin MM-kisoissa vuonna 2003 Menéndez heitti parhaallaan 62,19 metriä, mikä riitti viidenteen sijaan. Vuoden kuluttua tästä hän palasi jälleen kultakantaan Ateenan olympialaisissa, missä hän heitti tuloksen 71,53 ja jäi vain sentin päähän omasta maailmanennätyksestään. Myöhemmin syksyllä hän voitti . Vuoden 2005 MM-kisoissa Helsingissä hän voitti toisen maailmanmestaruutensa uudella ME-tuloksella 71,70. Tulos riittää naisten keihäänheiton maailmanlistalla kolmannelle sijalle ja on voimassa oleva maanosan ennätys. Samalla kaudella hän voitti myös . Hän ei voinut osallistua MM-kisoihin 2007 nilkkavaivojen vuoksi. Pekingin olympialaisissa 2008 hän sijoittui kuudenneksi ja Berliinin MM-kilpailuissa 2009 seitsemänneksi.


title: Ville-Juhani Sutinen

text: Ville-Juhani Sutinen (s. 1980) on suomalainen Berliinissä asuva kirjailija ja kääntäjä. Hän on julkaissut useita runokokoelmia ja esseeteoksia ja suomentanut runoja, esseitä ja proosaa.


title: Auton jarrujärjestelmä

text: Auton jarrujärjestelmä koostuu seisontajarrusta ja käyttöjarrusta. Käyttöjarrun pitää olla kaksipiirinen, ja sen on vaikutettava jokaisen pyörän erillisiin hankauspintoihin. Lisäksi hidastuvuuden on kuivalla asfaltilla oltava vähintään 5,8 m/s enintään 500 N poljinvoimalla. Seisontajarrun (käsijarru) käyttövoiman on oltava vähintään 20% kokonaispainovoimasta ja jakauduttava vähintään yhden akselin molemmille pyörille. Henkilöautossa seisontajarru on täysin mekaaninen, kun taas linja- ja kuorma-autoissa seisontajarrun vapauttamiseen käytetään yleensä paineilmaa.


title: Auton jarrujärjestelmä

text: Neste- eli hydrauliikkakäyttöiset jarrut ovat umpinaisia. Hydrauliikkaputkien pitää kestää 230 barin paine. Henkilön painaessa jarrupolkimen pohjaan siirtyy voima pääsylinterin mäntään. Männän liike muuttuu paineeksi, joka siirtyy putkea pitkin työsylinterin mäntään. Levyjarruissa mäntä työntää jarrupalat kiinteästi autossa oleviin jarrulevyihin aiheuttaen kitkavoimaa. Rumpujarruissa mäntä työntää jarruhihnan avustuksella jarrukenkiä rumpua vasten. Pääsylinterin halkaisijaa pienentämällä tai työsylinteriä isontamalla voidaan jarrutuksen tehoa lisätä.


title: Auton jarrujärjestelmä

text: Yksipiirijarru toimii niin, että kaikkiin jarruihin kohdistuu sama paine. Vuodon sattuessa piirin mihin tahansa osaan, lakkaavat kaikkien pyörien jarrut jarruttamasta. Siksi yksipiirijarru ei ole enää sallittu autoissa.


title: Auton jarrujärjestelmä

text: Kaksipiirijarrut ovat joko akseli- tai ristijakoisia. Ristijakoisessa piirit ovat vasen takajarru ja oikea etujarru sekä oikea takajarru ja vasen etujarru. Akselijakoisissa järjestelmissä piirit vaikuttavat akseleittain. Takavetoiset autot käyttävät tätä piirijakoa. Toisenlaisessa akselijakoisessa jarrupiirissä edessä sijaitsevat jarrut ovat nelimäntäiset. Tässä järjestelmässä molemmissa piireissä on toinen takajarruista mukana. Järjestelmää voidaan käyttää niin etu- kuin takavetoisissa autoissa.


title: Auton jarrujärjestelmä

text: Imusarjan, tai dieselissä erillisen ilmanpainepumpun, alipainetta hyväksi käyttävä alipainetehostin sijaitsee ennen jarrujen pääsylinteriä. Pääsylinterin männän molemmille puolille vaikuttava alipaine ja venttiilillä ulkoilmalta suljettu tila pitävät jarrun vapaana. Jarrutuksessa venttiili avaa tilan ulkoilmalle sylinterin painopuolelle ja sulkee imupuolen. Paine-ero männän molemmilla puolilla lisää jarrutusvoimaa.


title: Auton jarrujärjestelmä

text: ABS-jarrut ovat lukkiutumattomat. Järjestelmän anturit tutkivat ajoneuvon renkaan liikettä. Jos rengas liikkuu hitaammin kuin maa, silloin se luistaa. Tällöin ABS-järjestelmä vähentää jarrupainetta ja rengas tarttuu kiinni tien pintaan takaisin.


title: Auton jarrujärjestelmä

text: Joissakin ABS-jarruissa jarrutehon vähennys voi tuntua nykivänä jarrutuksena.


title: Auton jarrujärjestelmä

text: Tekniikan Maailma -lehti on testannut ABS-jarrujen toimintaa, autona VW Golf V varustettuna Continental ContiVikingContact 3 -kitkarenkailla.


title: Matti Hagman

text: Matti Risto Tapio Hagman (21. syyskuuta 1955 Helsinki – 12. lokakuuta 2016 Espoo) oli suomalainen jääkiekkohyökkääjä. Hän oli ensimmäinen Suomessa kiekko-oppinsa saanut pelaaja NHL:ssä. Hagman ei kuitenkaan ollut ensimmäinen suomalainen NHL-pelaaja, sillä Pentti Lund oli uransa alussa vielä Suomen kansalainen.


title: Matti Hagman

text: SM-sarjassa ja -liigan runkosarjassa keskushyökkääjä Hagman pelasi 513 ottelua tehoin 288+462. Pudotuspeleissä Hagmanin saldo on 20+36 47 ottelussa. Hän voitti kolme Suomen mestaruutta ja yhteensä kahdeksan SM-mitalia.


title: Matti Hagman

text: Hän on Suomen pääsarjassa kaikkien aikojen pistetilastossa kolmantena Janne Ojasen ja Arto Javanaisen jälkeen; syöttötilastossa Hagman on toisena Ojasen pitäessä kärkipaikkaa.


title: Matti Hagman

text: Yhteensä Hagman teki neljän NHL-kautensa aikana 145 pistettä (56 maalia ja 89 syöttöä) 257 ottelussa. WHA:ssa hänen saldona oli 53 ottelussa 25+31 (=56 tehopistettä).


title: Matti Hagman

text: Hagman tunnettiin etenkin loistavana pelintekijänä, joka antoi tarkkoja syöttöjä. Suomessa Hagman pelasi kahden kauden mittaista Lahden Hockey-Reippaan visiittiä lukuun ottamatta aina HIFK:ssa. Hän aloitti uransa 1972 ja lopetti 1992. Väliin mahtuu 13 kautta HIFK:ssa, kaksi Reippaassa, neljä Pohjois-Amerikassa ja yksi Saksassa.


title: Matti Hagman

text: Menestyneimmäksi suomalaiseksi NHL-kiekkoilijaksi arvioitu Jari Kurri arvioi Marko Lempisen Hagman-kirjassa, että ”Hakkia voi hyvällä syyllä kutsua kaikkien aikojen lahjakkaimmaksi suomalaispelaajaksi” ja muistuttaa, että tämän mennessä NHL:ään hänellä ei ollut kotimaisia esikuvia. Hagman puolestaan raivasi tietä juuri Kurrille ja muillekin suomalaispelaajille.


title: Matti Hagman

text: Pitkäaikainen Hifk-vaikuttaja Frank Moberg nimesi Matti Hagmanin vuonna 2011 seuran suurimmaksi legendaksi, jonka pelisilmä ja taidot olivat todella ainutlaatuiset. ”Hyökkääjä, jossa yhdistyivät huippukiekkoilijan kaikki ominaisuudet”, Moberg analysoi ja lisäsi tämän olleen hyvin vaativa niin kentällä kuin sen ulkopuolellakin.


title: Matti Hagman

text: Nuori Matti Hagman oli myös lupaava yleisurheilija, joka juoksi 400 metriä parhaimmillaan aikaan 49,3 sekuntia käsiajanotolla mitattuna. Hagman harrasti myös koripalloa ja pesäpalloa jääkiekon lisäksi.


title: Matti Hagman

text: Hagmanin ammattilaisura sai lähtölaukauksen kesällä 1975, kun hänet varattiin sekä NHL:n että WHA:n varaustilaisuudessa. Hagman aloitti NHL-varauksen tehneessä Boston Bruinsissa vuonna 1976. Tuohon aikaan eurooppalaiset pelaajat eivät olleet vielä tehneet läpimurtoaan. Bostonin valmentaja Don Cherry lukeutui eurooppalaispelaajia aliarvioivien valmentajien joukkoon. Niinpä Hagman ei missään vaiheessa saanut kovinkaan paljoa peliaikaa. Matti Hagman pelasi puolitoista kautta Bostonissa ja ehti kokea joukkueensa mukana Stanley Cupin finaalinkin 1977 ennen siirtymistään WHA-liigan Quebec Nordiquesiin, jossa teki kovat tehot.


title: Matti Hagman

text: Hagman palasi syksyksi 1978 Suomeen. Kaudella 1979–1980 hän lopulta johti HIFK:n mestariksi. Kauden runkosarjassa sentteri keräsi ennätykselliset 37+50=87 tehopistettä, vaikka oli yhden ottelun pelikiellossa. Ennätystä paransi kaudella 1986–1987 Kärppien Kari Jalonen 44 ottelua sisältävässä runkosarjassa, kun Hagman pelasi vielä 10 joukkueen liigassa 35 peliä.


title: Matti Hagman

text: Hifk-vaiheen jälkeen Hagman yritti uudelleen NHL:ssä vuosina 1980–1982 maineikkaassa Edmonton Oilersissa. Kanadassa keskushyökkääjä jäi kuitenkin ilman suurta henkilökohtaista menestystä kaikkien aikojen kiekkoilijana pidetyn Wayne Gretzkyn varjossa. Oilers-joukkuetoveri Jari Kurri on arvioinut, että jossain muussa NHL-seurassa ”Hakki” olisi noussut suureksi tähdeksi. Erityisellä lämmöllä suomalaista muistelee arvostetuimpien kanadalaiskiekkoilijoiden joukkoon kuuluva Mark Messier. Tämä rikkoi ainoan kerran urallaan tavoitellun 50 maalin rajapyykin suomalaisen rinnalla pelatessaan kaudella 1981–82 ja ylistää helsinkiläistä ”suureksi pelinrakentajaksi”.


title: Matti Hagman

text: Komeasta urastaan huolimatta Hagman pelasi maajoukkueessa suhteellisen vähän. Pelejä hänelle kertyi Suomen paidassa 104 tehoin 21+42. Hagman edusti maataan neljä kertaa MM-tasolla, kerran olympialaisissa ja kolmesti Kanada-cupissa.


title: Matti Hagman

text: Joulukuussa 1977 Hagman edusti myös kertaalleen Kanadaa Moskovan Izvestija-turnauksessa. Hän edusti tuolloin Quebec Nordiquesia, joka korvasi turnauksessa Kanadan maajoukkueen. Tapausta luonnehdittiin erikoiseksi, sillä Hagman teki turnauksessa maalin Suomen maajoukkuetta vastaan.


title: Matti Hagman

text: Pelaajauransa jälkeen Matti Hagman toimi apuvalmentajana HIFK:ssa ja Jokereissa sekä päävalmentajana Junkkarit HT:ssä, sveitsiläisessä HC Martignyssa, EPS:ssa ja HC Salamoissa.


title: Matti Hagman

text: Matti Hagman opiskeli Töölön yhteiskoulussa. Hän kirjoitti ylioppilaaksi keväällä 1975. HIFK:ssa pelatessaan Hagman työskenteli palomiehenä. Jääkiekko ei vielä ollut Suomessa ammattiurheilua, joten Hagman halusi vastapainoa, koska pelejä oli vain kaksi viikossa.


title: Matti Hagman

text: Matti Hagmanin isä oli monessa lajissa menestynyt urheilija Nils Hagman. Matin poika Niklas Hagman on myös useita kausia NHL:ssä pelannut maajoukkuetason jääkiekkoilija. Matti Hagmanin sisko on entinen pikajuoksija Riitta Salin, joka voitti urallaan muun muassa Euroopan-mestaruuden. Matti Hagmanin ensimmäinen vaimo oli Ann-Mari ”Ammi” Hagman (o.s. Haaskivi), jonka kanssa avioliitto kesti vuoteen 1992. Myöhemmin Matti Hagman oli naimisissa Maire Hagmanin kanssa. Tämä avioliitto solmittiin Matti Hagmanin 50-vuotisjuhlien yhteydessä syksyllä 2005, ja se jatkui Matin kuolemaan saakka. Entinen jalkapalloilija Kai Haaskivi on Hagmanin lanko.


title: Matti Hagman

text: Urheilu-uran jälkeen Matti Hagmanilla oli sopeutumisvaikeuksia siviilielämään, ja alkoholin käyttö kärjistyi hengenvaaralliseen terveyden heikkenemiseen 2009.


title: Matti Hagman

text: Hagman kuoli 11.–12. lokakuuta välisenä yönä 2016, hakeuduttuaan muutamaa päivää aiemmin hoitoon espoolaiseen sairaalaan. Arto Terosen ja Jouko Vuolteen "Urheilun nousuja ja laskuja" -kirja kertoo kuolinsyyksi ”pitkäaikaisen alkoholismin, mutta akuutimmin se oli seurausta kaatumisesta, avohaavasta kipeään polveen ja siitä kaikkialle levinneestä verenmyrkytyksestä”.


title: Matti Hagman

text: Hagman myös näytteli Tapio Suomisen ohjaamassa vuonna 1990 ensi-iltansa saaneessa elokuvassa "Porttikielto taivaaseen".


title: Matti Hagman

text: Kunnallisvaaleissa 1988 Hagman valittiin kokoomuksen riveistä Espoon kaupunginvaltuustooon. Hagman olisi halunnut liikuntalautakunnan jäseneksi, mutta sen sijaan hänet nimitettiin palo- ja pelastusasioita linjanneeseen lautakuntaan. Hagman jätti politiikan yhden valtuustokauden jälkeen.


title: Verkkokalvorappeuma

text: Verkkokalvorappeuma ("retinitis pigmentosa", "RP-tauti") on geneettinen ja melko yleinen silmän verkkokalvon eli retinan rappeutumissairaus. Suomessa tautigeeniä kantaa noin joka 80. ihminen ja esiintyvyys on 1/4 000. Joskus tauti kuuluu osana Usherin oireyhtymään. Verkkokalvorappeuma alkaa ensin hämäräsokeutena ja etenee näkökentän supistumiseksi, ns. "putkinäöksi", mutta näkökyky ei heikkene, ja jopa pitkälle edennyttä RP-tautia sairastava pystyy lukemaan pientä tekstiä, vaikka esimerkiksi kasvojen tunnistaminen ja liikkuminen vieraissa paikoissa on hankalaa.


title: Verkkokalvorappeuma

text: Sairaus etenee vähitellen, ja usein retinitikko tottuu heikkoon näköönsä eikä huomaa sairautensa etenemistä. Osa verkkokalvorappeumaa sairastavista saattaa sokeutua täysin, mutta suurimmalla osalla säilyy osittainen näkökyky.


title: Verkkokalvorappeuma

text: Verkkokalvorappeuma johtuu verkkokalvon sauvasolujen vähittäisestä tuhoutumisesta. Tuhoutumisen arvellaan johtuvan monen eri geenin mutaatiosta, joka aiheuttaa verkkokalvolle ruskeaa pigmenttiä.


title: Verkkokalvorappeuma

text: Sairauteen ei ole hoitokeinoa.


title: Verkkokalvorappeuma

text: Suomen Retinitis-yhdistys ry on perustettu vuonna 1973.


title: Ville Hytönen

text: Ville Otto-Erik Hytönen (s. 9. huhtikuuta 1982 Porvoo) on suomalainen Tallinnassa asuva runoilija sekä Savukeidas Kustannuksen kustannuspäällikkö ja perustaja yhdessä Erno Selänteen kanssa.


title: Ville Hytönen

text: Hytönen toimi 2011-2015 myös tamperelaisen Tulenkantajien kirjakaupan toisena isäntänä yhdessä Erkki Kiviniemen kanssa. Kaupan omistivat Savukeidas ja Kiviniemen Sanasato-kustantamo. Myöhemmin kauppa myytiin Teos-kustantamolle.


title: Ville Hytönen

text: Hytönen on ollut perustamassa Tulenkantaja-kirjallisuuspalkintoa, Turun Kirjan taloa, Burning Bridge -kirjallisuusagentuuria, kirjailijaresidenssejä "Villa Werner" ja "Villa Anniina" ja digitaaliseen kokeilevaan runouteen keskittyvää Nokturno.org-verkkoportaalia. Hän on Suomen kirjailijaliiton johtokunnan varajäsen.


title: Ville Hytönen

text: Hytösen toinen lastenkirja "Hipinäaasi ja apinahiisi" (kuvitus Matti Pikkujämsä) oli vuoden 2013 Finlandia Junior -palkintoehdokkaana. Hytösen vironkielinen teos "Kes kardab maskiga" "koera" (Suomeksi "Kuka pelkää naamarikoiraa") oli IBBY Estonian ehdokkaana parhaasta ulkomaalaisesta lastenkirjasta.


title: Ville Hytönen

text: Hytönen on ollut naimisissa runoilija ja nuortenkirjailija Vilja-Tuulia Huotarisen kanssa. Hytösen nykyinen puoliso on suomentaja ja tietokirjailija Anniina Ljokkoi.


title: Suhteellinen etu (sodankäynti)

text: Suhteellinen etu on keskeinen sodankäynnin ja yleensä vastustajan (kilpailijan) sisältävän systeemin käsite. Suhteellinen etu luo ylivoimaa ja mahdollistaa siis voittamisen.


title: Suhteellinen etu (sodankäynti)

text: Suhteellinen etu tarkoittaa, että on parempi suhteessa vastustajaan (kilpailijaan) jollakin toiminnan osa-alueella. Absoluuttinen suorituskyky (esimerkiksi km/h) ei ole vastustajan kanssa toimittaessa oleellinen, vaan suorityskykyjen ero (oma(km/h) - (vastustaja(km/h)).


title: Suhteellinen etu (sodankäynti)

text: Suhteellinen etu tarkoittaa käytännössä sitä, että sodassa ei ole tarpeen olla täydellinen, vain riittävästi parempi kuin vastustaja. Sotia voitetaan siksi, että niitä käydään todellista vastustajaa vastaan, ei täydellisyyttä vastaan.


title: Suhteellinen etu (sodankäynti)

text: Tämä hämärtyy helposti, jos seuraa omien asevoimien toimintaa sisältäpäin, jolloin näkee vain virheet ja vielä uskoo median esittämiin muiden maiden asevoimien propagandaohjelmiin.


title: Suhteellinen etu (sodankäynti)

text: Suhteellisella edulla on keskeinen merkitys myös muun muassa yritystoiminnassa ja joukkueurheilussa, itse asiassa kaikkialla missä on vastustaja. Oleellista ei siis ole, olemmeko hyviä vai huonoja, vaan kuinka paljon parempia tai huonompia olemme kuin vastustaja (kilpailija).


title: Suhteellinen etu (sodankäynti)

text: Suhteellisessa edussa vaikuttaa ensin periaatteessa kolme osa-aluetta omalla ja vastustajan puolella:


title: Suhteellinen etu (sodankäynti)

text: Toiminta on moninainen systeemi, jossa tekemisen ja siis esimerkiksi sodankäynnin osalta voidaan nähdä yhdeksän osakokonaisuutta. Vastaavasti hyökkäyksessä toimitaan em. osakokonaisuuksia vastaan ja puolustuksessa niitä suojataan vastustaja hyökkäyksiltä.


title: Suhteellinen etu (sodankäynti)

text: Käytännössä puolustus ei ole "viimeinen sana", vaan puolustustakin vastaan voidaan hyökätä, eli syntyy vasta-vasta-vastatoiminta, V3T. Vastatoimintamahdollisuudet jatkuvat siis periaatteessa loputtomiin ja se kenellä on viimeisin toimiva vastatoimi, on taistelun alkaessa tehokkaampi, voitollisempi, pystyy yllättämään.


title: Suhteellinen etu (sodankäynti)

text: Molempien puolien em. kolmen osa-alueen vertailun kautta syntyy lopullinen suhteellinen etu. Suhteellista etua saadaan vastustajan lisäksi ympäristön kautta, siis pystymällä toimimaan ympäristössä paremmin kuin vastustaja. Ympäristöllä perinteisesti ymmärretään taistelumaastoa, säätä, vuorokaudenaikaa, vuodenaikaa jne. Se sisältää myös sähkömagneettisen spektrin, kolmannet osapuolet ja esimerkiksi kansainvälisen median.


title: Suhteellinen etu (sodankäynti)

text: Sovellutus suhteellisesta edusta on esimerkiksi sellainen, että kylmän sodan aikana venäläisten kannalta lännen tietokonetekniikalla ja elektroniikalla ei ollut sinänsä kummempaa merkitystä, jos heillä on niitä vastaan tehokas hyökkäysmenetelmä (EMP, HPM, virus, ohjelmistosodankäynti).


title: Suhteellinen etu (sodankäynti)

text: Talvisodan rajakylien polttaminen on toinen esimerkki suhteellisen edun hyödyntämisestä. Polttamalla pitkän itärajan harvat kylät ja erilliset tilat, venäläiset pakotettiin jäämään ulos pakkaseen, koska heillä ei ollut merkittävästi talvimajoittumisvälineitä, telttoja ja kaminoita. Teltat ja kaminat olivat keskeinen osa suomalaisten ylivoimaa, suhteellista etua, Laatokan pohjoispuolisissa taisteluissa talvisodassa. Samalla tavalla vaikuttivat sukset ja ahkio. Suomalaiset ymmärsivät siis suhteellisen edun ja osasivat sitä vielä voimistaa.


title: Suhteellinen etu (sodankäynti)

text: Tai Irak 2003 - 2005: Jos amerikkalaiset ovat ylivoimaisia aavikolla ja asevoimien välisessä tavanomaisessa taistelussa, tulee irakilaisten välttää taistelua aavikolla ja asevoimien tavanomaisena taisteluna. Ymmärtämällä suhteellista etu suhteellisesti paremmin, heikkokin voi voittaa vahvan.


title: Suhteellinen etu (sodankäynti)

text: Suhteellista etua voi saada sodankäynnissä monin eri tavoin. Katso esimerkiksi sodankäynnin ulottuvuudet.


title: Vilja-Tuulia Huotarinen

text: Vilja-Tuulia Huotarinen (s. 26. joulukuuta 1977 Lempäälä) on suomalainen kirjailija.


title: Vilja-Tuulia Huotarinen

text: Huotarinen kasvoi suvun maatilalla Lempäälän Säijässä. Hänen äitinsä on runonlaulaja Mateli Kuivalattaren sukua, ja äidin setä oli Toivo Kärki. Huotarinen kävi peruskoulun kotipitäjässään, mutta valitsi tanssi- ja kirjoitusharrastustensa takia lukiokseen Tampereen ilmaisutaidon lukion, jossa hänen opettajiinsa kuului kirjailija Asko Martinheimo. Huotarinen valmistui filosofian maisteriksi vuonna 2002 Tampereen yliopistosta, pääaineenaan suomen kieli. Hän opetti pitkään sanataidetta lapsille ja nuorille Tampereen Viita-akatemiassa. Tällä hetkellä hän opettaa kirjoittamista mm. Helsingin Kriittisessä Korkeakoulussa. Hän on ollut vapaa kirjailija 2000-luvun puolivälistä lähtien.


title: Vilja-Tuulia Huotarinen

text:
Huotarinen oli "Lukufiilis"-lehden päätoimittaja vuosina 2009–2013. Hän perusti yhdessä Johanna Venhon kanssa "Jano"-runousverkkolehden ja toimii tällä hetkellä sen toisena päätoimittajana yhdessä runoilija Aki Salmelan kanssa. Hän on kirjoittanut myös fanifiktiota L.M. Montgomeryn "Runotyttö"-teoksista yhdessä Satu Koskimiehen kanssa.
Runoja muun muassa teoksissa "Runo vieköön!" (Tammi, 2009), "Joka tytön runokirja" (Tammi, 2006) ja "Uusi ääni" (Otava, 2006).


title: Watt

text: Watt on englantilainen sukunimi, joka on ollut muun muassa seuraavilla henkilöillä:


title: Francis Ashbury Pratt

text: Francis Ashbury Pratt (15. helmikuuta 1827–10. helmikuuta 1902) oli yhdysvaltalainen mekaanikko, keksijä ja liikemies. Francis Pratt syntyi nahkakauppiaan perheeseen Perussa New Yorkissa. Pojan ollessa 8-vuotias perhe muutti Lowelliin Massachusettsiin, jossa Francis kävi koulua. Francis pääsi teini-ikäisenä koneenrakentajan oppipojaksi ja opittuaan ammattinsa hän pääsi 21-vuotiaana töihin New Jerseyyn Gloucester Machine Works -yritykseen. Vuonna 1852 Pratt siirtyi Coltin asetehtaan palvelukseen Hartfordiin Connecticutiin. Asetehtaassa työskenteli myös Amos Whitney, jonka kanssa Pratt ystävystyi. Vuonna 1854 Pratt pääsi työnjohtajaksi Levi Lincolnin yritykseen Phoenix Iron Works. Hän houkutteli myös Whitneyn mukaansa tähän hartfordilaiseen yritykseen ja he työskentelivätkin siellä yhdessä vuoteen 1864.


title: Francis Ashbury Pratt

text: Hezekiah Conant (1827–1902) keksi keinon miten lankaa puolalle kiertävää konetta voisi parantaa. Hän sai keksinnölleen patentin numero 26 415 vuonna 1859. Conant myi keksintönsä Willimantic Linen Company -nimiselle yritykselle, joka pyysi koneenrakentajilta tarjouksia tällaisten puolainten rakentamiseksi. Pratt ja Whitney onnistuivat saamaan sopimuksen ja alkoivat vuonna 1860 rakentaa koneita vapaa-ajallaan.


title: Francis Ashbury Pratt

text: Vuosina 1861–1865 käydyn Yhdysvaltain sisällissodan aikana myös käsiaseet kävivät hyvin kaupaksi. Coltin asetehtaassa saatu oppi ei mennyt hukkaan, sillä Pratt & Whitney alkoi valmistaa sekä aseita että koneita aseiden valmistamiseksi. Uuden yrityksen toiminta laajeni parissa vuodessa niin, että yritykseen otettiin kolmas osakas Monroe Stannard, joka ainoana työskenteli kokopäiväisesti yrityksen palveluksessa. Vuonna 1864 uusi liikeyritys oli laajentunut ja vakiintunut niin, että sekä Pratt että Whitney saattoivat jättää vanhan työnsä ja siirtyä kokopäiväisiksi yrittäjiksi.


title: Francis Ashbury Pratt

text: Sekä Samuel Colt että Levi Lincoln olivat osien vaihdettavuuden pioneereja. Osien vaihdettavuuteen perustui myös Pratt & Whitneyn tuotanto. Toinen yrityksen menestymisen avaintekijä oli pyrkimys yhä parempaan valmistustarkkuuteen. Yritys vaikuttikin myöhemmin mittastandardien kehitykseen sekä Yhdysvalloissa että Euroopassa.


title: Francis Ashbury Pratt

text: Vuonna 1865 Pratt & Whitney rakennutti jo ensimmäisen tehtaan itselleen. Sisällissodan päätyttyä yritys aloitti työstökoneiden viennin ja toimitti lähes kaikki koneet moneen länsieurooppalaiseen asetehtaaseen. Francis Pratt patentoi monia työstökonekeksintöjään ja oli muutenkin yrityksen teknisen kehityksen sielu. Hän oli yrityksen toimitusjohtajana vuoteen 1898 ja toimi vielä sen jälkeenkin yrityksen teknisenä neuvonantajana parisen vuotta. Francis Pratt kuoli Hartfordissa Connecticutissa.


title: Francis Ashbury Pratt

text: Francis Prattin poika Francis Cole Pratt työskenteli myös Pratt & Whitneyn palveluksessa.


title: Wallis (Tyynenmeren saari)

text: Wallis eli Uvea on Tyynenmeren saari, joka muodostaa osan Ranskalle kuuluvaa Wallisin ja Futunan territoriota. Saaren pinta-ala on 77,5 km². Asukkaita siellä on 9 731, joka on 67 % koko territorion väkiluvusta. Suurin osa väestöstä on katolisia ja puhuu äidinkielenään uveaa.


title: Wallis (Tyynenmeren saari)

text: Wallis on nimetty kapteeni Samuel Wallisin mukaan, joka löysi sen 16. elokuuta 1767. Saari jakautuu kolmeen piiriin: Hihifoon, Hahakeen ja Muaan. Territorion pääkaupunki Mata-Utu sijaitsee Hahaken itärannikolla.


title: Henri Ghentiläinen

text: Henri Ghentiläinen ("Henricus de Gandavo", n. 1217–1293) oli flanderilainen skolastinen filosofi. Hänet tunnettiin kunnianimellä "Doctor Solemnis" ("juhlallinen opettaja").


title: Henri Ghentiläinen

text: Henri Ghentiläinen syntyi Mudessa, lähellä Ghentiä, ja kuoli Tournaissa (tai Pariisissa). Hänen sanotaan kuuluneen italialaiseen Bonicollien sukuun, flaamiksi Goethal-sukuun, mutta hänen todellisesta henkilöllisyydestään on keskusteltu paljon. Hän opiskeli ensin Ghentissä, ja myöhemmin Kölnissä Albert Suuren alaisuudessa. Saavutettuaan tohtorin arvon hän palasi Ghentiin, ja hänen sanotaan olleen ensimmäinen, joka luennoi siellä julkisesti filosofiasta ja teologiasta. Myöhemmin hänet houkutteli Pariisiin kaupungin yliopiston maine. Siellä hän osallistui useisiin väittelyihin sääntökuntien ja papiston välillä ja puolusti jälkimmäistä osapuolta.


title: Henri Ghentiläinen

text: Tuomas Akvinolaisen aikalaisena hän vastusti monia aikansa hallitsevia teorioita ja yhdisti ajalle tyypilliseen aristotelismiin paljon platonilaisia vaikutteita, kuten ideaoppia. Näissä asioissa Ghentiläisen näkemykset ovat kaukana selkeistä. Hän kuitenkin puolusti Platonia ajan aristoteliselta kritiikiltä ja pyrki osoittamaan, että nämä kaksi näkemystä ovat harmoniassa. Hän teki eron tavallisia kappaleita koskevan tiedon ja sen jumalallisen inspiraation, jolla käsitämme Jumalan olemuksen ja olemassaolon, välille. Ensin mainittu ei pysty valaisemaan jälkimmäistä. Yksilöt eivät muodostu materiasta, vaan itsenäisestä olemassaolosta eli loppujen lopuksi siitä, että ne on luotu erilliseksi olennoiksi. Universaalit tulee erotella sen mukaan, viittaavatko ne meidän mieliimme vai jumalalliseen mieleen. Jumalallisessa ymmärryksessä sijaitsevat mallit tai sukujen ("genus") tyypit sekä luonnollisten olioiden lajit.


title: Henri Ghentiläinen

text: Psykologiassa on erityisen merkittävä hänen huomionsa sielun ja ruumiin liitosta. Ruumiin hän katsoi olevan sielun substanssin muodostava osa, ja sielun olevan tämän liiton kautta täydellisempi ja kokonaisempi.


title: Arak

text: Arak (, myös "Solṭānābād") on kaupunki Iranissa, aiemmalta nimeltään Sultanabad. Markazīn alueen pääkaupunki Arak sijaitsee 280 km Teheranista.


title: Arak

text:
Se on perustettu 1800-luvun alussa keskelle viljavaa aluetta. 1800-luvulla siellä tuotettiin Sultanabad-mattoja erityisesti Euroopan markkinoille. Näille matoille olivat tyypillisiä kukkakuviot, pienten kukkien täyttämä pinta ja laaja köynnöskuvio pääaiheena.
Nykyisin Arakin teollisuus on monipuolista ja se on Iranin tärkeimpiä teollisuuskeskuksia.


title: Arak

text: Kaupungin väkiluku on kehittynyt seuraavasti 331 354 (1996), 380 755 (2001), 446 760 (2006) ja 484 212 (2011).


title: Arak

text: Siellä on myös vähätehoinen koeydinreaktori sekä raskaan veden valmistusta osana Iranin ydinohjelmaa. Tämä tekee siitä mahdollisen sotilaallisen kohteen Yhdysvalloille, mikä pyrkii estämään Irania valmistamasta itselleen ydinasetta.


title: Kari Makkonen

text: Kari Makkonen (s. 20. tammikuuta 1955 Harjavalta) on suomalainen jääkiekkovalmentaja, aiemmin jääkiekkoilija, hän pelasi hyökkääjänä.


title: Kari Makkonen

text: Makkonen aloitti peliuransa kasvattajaseurassaan Harjavallan Kuparikiekossa, jossa hän pelasi kolmanneksi korkeimmalla sarjatasolla Maakuntasarjassa. Syksyllä 1974 Makkonen siirtyi 19-vuotiaana Porin Ässiin, jota hän edusti lähes koko uransa huipputasolla, lukuun ottamatta kautta 1979–1980 Edmonton Oilersin NHL-joukkueessa.


title: Kari Makkonen

text: Ässissä hän oli mukana voittamassa yhtä mestaruutta ja yhteensä neljää mitalia. Makkonen teki 565 pääsarjaottelussa tehopisteet 286+289=575. Pudotuspeleissä hän pelasi 41 ottelua saldolla 18+18=36. NHL:ssä Makkonen pääsi kokoonpanoon vain yhdeksässä ottelussa, joissa hän teki pisteet 2+2=4. Toinen syötöistä päättyi Wayne Gretzkyn tekemään maaliin. Makkonen olikin ensimmäinen eurooppalainen joka pelasi Gretzkyn kanssa samassa ketjussa.


title: Kari Makkonen

text: Maajoukkueessa Makkonen pelasi 167 ottelua pistein 41+27=68. Hän edusti Suomea seitsemän kertaa MM-kisoissa.


title: Kari Makkonen

text: Pelaajauransa jälkeen Makkonen on siirtynyt valmennustehtäviin. Aluksi hän toimi Veli-Pekka Ketolan kakkosvalmentajana Ässissä. Ketolan erottua kesken kauden 1996–1997 Makkonen toimi päävalmentajana yhdessä ottelussa ennen Juhani Tammisen tuloa Ässien valmentajaksi (Makkonen jatkoi Tammisen kakkosvalmentajana).


title: Kari Makkonen

text: Alasarjoissa hän on luotsannut Titaaneita ja Seinäjoen SHT:tä. Makkonen oli pitkään mukana Tapparassa Jukka Rautakorven valmennusryhmässä. Kaudella 2007–2008 hän toimi Mestiksessä pelaavan Mikkelin Jukureiden päävalmentajana. Makkonen erotettiin tehtävästä lokakuussa 2008 huonosti sujuneen alkukauden takia.


title: Kari Makkonen

text: Kaudella 2010–2011 Makkonen valmensi JHT Kalajokea Suomi-sarjassa. Lokakuussa 2011 hän siirtyi Mestiksessä pelaavan TuTo Hockeyn päävalmentajaksi loppukauden ajaksi..


title: Pihtiputaan Keihäskarnevaalit

text: Pihtiputaan Keihäskarnevaalit on Pihtiputaalla vuosittain järjestettävä keihäänheittotapahtuma. Tapahtuman perustivat Leo Pusa ja Jorma Kinnunen keväällä 1971, kun SM-viestijuoksuviikonloppuna ei ollut kenttälajien urheilijoille kilpailuita. Ensimmäinen kilpailu heitettiin saman vuoden heinäkuussa, ja naiset kilpailivat ensi kertaa vuonna 1974.


title: Pihtiputaan Keihäskarnevaalit

text: Tapahtumaan kuuluu miesten, naisten ja nuorten sarjojen kilpailuja sekä keihäskoulu.Lähde


title: Sotaelokuva

text: Sotaelokuva on elokuva, joka kertoo sodasta ja sen tapahtumista. Se voi olla dokumentti tai fiktiivinen elokuva. Usein yhdysvaltalaisten sotaelokuvien tapahtumat sijoittuvat toiseen maailmansotaan tai Vietnamin sotaan. Esimerkkinä elokuvat "Pelastakaa sotamies Ryan", "Yksi silta liikaa", "Full Metal Jacket, Ilmestyskirja. Nyt, Veteen piirretty viiva" ja "Taistelutoverit"-sarja. Sotaelokuvat ovat yleensä toimintaelokuvia realistisempia.


title: Sotaelokuva

text: Toisen maailmansodan aikana sotaelokuvat olivat yhdysvaltalaisen elokuvateollisuuden yleisin lajityyppi ja osa psykologista sodankäyntiä. Elokuvateollisuuden ja valtion yhteistyötä koordinoi Office of War Information. Sen johtajan mukaan ”helpoin tapa ujuttaa propagandaideoita melkein kaikkien ihmisten mieliin on antaa niiden kulkea viihde-elokuvan kaltaisen median läpi. Silloin ihmiset eivät tajua, että heille syötetään propagandaa.”


title: Sotaelokuva

text: Toisen maailmansodan jälkeen aina 1960-luvulle Yhdysvaltain armeija kuvattiin lähes aina positiivisessa sävyssä. Vaikka sodan jälkeen elokuvateollisuus ei ollut valtion kontrollissa, armeija suosi niitä elokuvia, jotka puolustusministeriön Motion Picture Production Office hyväksyi. Tämä tapahtui tarjoamalla miehiä, kalustoa ja kuvauspaikkoja soveliaille elokuville. Harvoja sotaan kriittisesti suhtautuneita elokuvia olivat esimerkiksi "Montezuma" ("Halls of Montezuma", 1951) ja Robert Aldrichin "Helvetti 1944" ("Attack!", 1956). Brittielokuvassa kriittisesti sotaan alettiin suhtautua jo 1950-luvulla, esimerkkinä menestynyt "Kwai-joen silta" (1957).


title: Sotaelokuva

text: Korean sota ei ole ollut suosittu elokuvan aihe. Hollywoodissa siitä tehtiin 55 elokuvaa, jotka noudattivat pääasiassa aiempia kaavoja. Niitä varten jopa kaivettiin arkistoista vanhoja käsikirjoituksia, jotka sovitettiin uuteen tilanteeseen.


title: Sotaelokuva

text: Nykyaikana Irakin sota on ollut aiheena monissa sotaelokuvissa, kuten "The Hurt Lockerissa" ja "Green Zonessa".


title: Arakidonihappo

text: Arakidonihappo on eräs monityydyttymätön omega-6-rasvahappo. Kemiallisesti arakidonihappo on karboksyylihappo, jossa on 20 hiiliatomia ja neljä cis-kaksoissidosta; ensimmäinen kaksoissidos on kuudennessa hiilessä hiiliketjun omega-päästä laskettuna ja siitä voidaan käyttää myös lyhennettä 20:4(n-6).


title: Arakidonihappo

text: Arakidonihappoa saadaan eläinperäisestä ravinnosta, muun muassa kananmunista ja lihatuotteista. Arakidonihapon ja sen aineenvaihduntatuotteiden on epäilty vaikuttavan moniin tauteihin, muun muassa syöpään ja masennukseen.


title: Arakidonihappo

text: Arakidonihappo muodostuu linolihaposta ja toimii eikosanoidien lähtöaineena. Jotkut eläimet, kuten kissat, eivät voi muodostaa omaa arakidonihappoaan linolihaposta, vaan niiden on saatava sitä (eläin)ravinnosta, minkä takia liharuoka on niille välttämätöntä.


title: Biserta

text: Biserta (myös Bizerte tai Bizerta; , ) on kaupunki Tunisian pohjoisrannikolla 66 km:n päässä maan pääkaupungista Tunisista. Bisertasta on matkaa Afrikan pohjoisimpaan kärkeen Cap Blanciin noin 15 km. Kaupungissa on noin 230 000 asukasta, joten se on Tunisian pohjoisrannikon suurin kaupunki. Bisertaa pidetään vanhimpana ja eurooppalaisimpana Tunisian kaupunkina.


title: Biserta

text:
Foinikialaisten kerrotaan perustaneen kaupungin vuoden 1000 tienoilla.
Bisertan laivastotukikohta jäi Ranskan haltuun kun Tunisia itsenäistyi 1956. Vuonna 1961 tapahtui ns. Bisertan kriisi, jonka päätteeksi Ranska päätyi miehittämään kaupungin Tunisian armeijan piirittäessä Ranskan tukikohtaa.
Ranskalaiset poistuvat Bisertasta lopullisesti 15. lokakuuta vuonna 1963.


title: Biserta

text: Bisertan elinkeinoja ovat hedelmien, vihannesten ja vehnän viljely, kalastus ja teollisuus. Teollisuustuotteita ovat esimerkiksi tekstiilit ja autojen osat. Myös öljyä porataan. Biserta tunnetaan viinirypäleistään ja niistä valmistetusta viinistä sekä kauniista metsistään ja rannoistaan.


title: Amos Whitney

text: Amos Whitney (8. lokakuuta 1832 – 5. elokuuta 1920) oli yhdysvaltalainen mekaanikko ja tehtailija, jonka nimi on tullut tunnetuksi Pratt & Whitneyn toisena perustajana. Hän syntyi Biddefordissa Mainessa ja kävi kansakoulua Biddefordissa ja Saccarappassa sekä New Hampshiren Exeterissä. Kolmetoistavuotiaana hän pääsi oppipojaksi Massachusettsin Lawrencessa sijainneeseen Essex Machine Companyyn, joka valmisti vetureita ja työkaluja. Oppipoika- ja kisällivuosien jälkeen Whitney pääsi töihin Samuel Coltin asetehtaaseen Hartfordiin, Connecticutiin. Whitney ystävystyi asetehtaassa työskennelleen Francis Prattin kanssa ja molemmat miehet hakeutuivat Phoenix Iron Worksin palvelukseen.


title: Amos Whitney

text: Vuonna 1860 Whitney ja Pratt alkoivat rakentaa koneita vapaa-ajallaan. Vuonna 1864 he saattoivat jättää työnsä vieraan palveluksessa ja keskittyä uuteen Pratt & Whitney -yritykseen. Yritys menestyi loistavasti ja Whitney toimi yrityksen koneenrakennuksesta vastaavana johtajana. Yrityksen kasvaessa hänestä tuli varatoimitusjohtaja ja vuonna 1898 toimitusjohtaja. Vuoden 1902 yritysjärjestelyn jälkeen Whitney jäi eläkkeelle, mutta hän jatkoi vielä vuosikaudet hallituksen jäsenenä. Whitney kuoli Portlandissa, Mainessa.


title: Ashley Judd

text: Ashley Judd (alk. Ashley Tyler Ciminella; s. 19. huhtikuuta 1968 Granada Hills, Kalifornia, Yhdysvallat) on yhdysvaltalainen näyttelijä ja poliittinen aktivisti.


title: Ashley Judd

text: Ashley Judd syntyi italialaistaustaisen Michael Ciminellan ja countrylaulaja Naomi Juddin perheeseen. Hänellä on äitinsä edellisestä suhteesta sisarpuoli, countrylaulaja Wynonna Judd. Äiti oli Ashleyn syntyessä työtön; hänestä tuli tunnettu laulaja vasta 1980-luvun alussa. Juddin vanhemmat erosivat vuonna 1972 ja seuraavana vuonna Ashley muutti sisarpuolensa ja äitinsä kanssa Kentuckyyn.


title: Ashley Judd

text: Judd kävi kaikkiaan 13:a eri koulua ennen collegea, muun muassa Sayre Schoolia ja Franklin High Schoolia. Hän myös kokeili mallin uraa Japanissa. Collegessa Judd opiskeli pääaineenaan ranskan kieltä. Sen jälkeen hän lähti Hollywoodiin opiskelemaan näyttelemistä Robert Carnegien johdolla ja työskenteli tuona aikana The Ivy-ravintolassa saliemäntänä. Judd muutti myöhemmin takaisin Tennesseehen lähelle äitiään ja siskopuoltaan.


title: Ashley Judd

text: Judd aloitti näyttelijäuransa vuonna 1991 esiintymällä kahden jakson verran televisiosarjassa "Star Trek – uusi sukupolvi". Judd sai myös vierailevan näyttelijän roolin televisiosarjasta "Rakkaat siskot", jossa hän näytteli vuosien 1991–1994 aikana.


title: Ashley Judd

text: Judd teki elokuvadebyyttinsä vuonna 1992 elokuvassa "Kuffs – konnaakin kovempi". Heti seuraavana vuonna hän sai pääosan elokuvassa "Ruby in Paradise". Judd sai elokuvasta hyvät arvostelut. 1990-luvun loppuun mennessä Judd oli saanut maineen hyvänä näyttelijänä esiinnyttyään muun muassa elokuvissa "Jäähyväiset tytöille" , "Kaksoismurha" , "Pimeä pakkomielle" ja "Twisted – hengenvaarallisia suhteita".


title: Ashley Judd

text: 2000-luvulla Judd on esiintynyt muun muassa elokuvissa "Teoria miehistä" (2000), "Frida" (2002) sekä "Jumalaiset JaJasiskot" (2002).


title: Ashley Judd

text: Judd esiintyi myös tv-sarja "Twin Peaksin" kolmannella kaudella vuonna 2017.


title: Ashley Judd

text: "Taru sormusten herrasta" -elokuvat ohjanneen Peter Jacksonin mukaan Juddiltä jäi rooli saamatta, koska Miramax-studion johtajana toiminut tuottaja Harvey Weinstein levitti Juddista ikäviä huhuja.


title: Ashley Judd

text: Ashley Judd avioitui kilpa-autoilija Dario Franchittin kanssa 12. joulukuuta 2001. He erosivat vuonna 2013.


title: Ashley Judd

text: Judd on aktiivinen ihmisoikeuksien puolustaja ja on mukana YouthAIDS-toiminnassa. Hän on myös kiertänyt Afrikan maissa puhumassa AIDSin hoidosta ja ennaltaehkäisystä. Judd kuuluu baptistikirkkoon ja osallistuu aktiivisesti sen toimintaan.


title: Open access

text: Open access (engl. 'vapaa pääsy', 'avoin saatavuus' ) termillä tarkoitetaan tieteellistä julkaisua, joka on luettavissa internetistä ilmaiseksi ja esteettömästi. Open access -julkaiseminen on kehittynyt ja yleistynyt internetin yleistymisen myötä 1990- ja 2000-kymmenluvuilla. Ennen tätä kehitystä tieteelliset julkaisut ovat olleet pääsääntöisesti maksullisia ja käyttöoikeudeltaan rajattuja. Vuonna 2010 julkaistun tutkimuksen mukaan vuonna 2008 julkaistuista vertaisarvioiduista tieteellisistä artikkeleista 20 prosenttia oli open access -julkaistuja.


title: Open access

text: Myös open access -julkaisemisesta aiheutuu kustannuksia, mutta toisin kuin perinteisessä julkaisemisessa, niitä ei siirretä aineiston käyttäjien maksettavaksi. Toiminta voi perustua esim. kirjoittajamaksuihin (ts. artikkelin kirjoittaja, hänen taustaorganisaationsa tai hänen rahoittajansa maksaa julkaisemisen kustannukset), palvelua ylläpitävän organisaation antamaan tukeen tai vapaaehtoistyöhön. Joissakin kansainvälisissä open access -palveluissa (esim. PLoS tai BioMedCentral) avoin julkaiseminen on ollut selkeästi bisnesmalli, ei siis pelkkää idealismia.


title: Open access

text: Tieteellisten lehtien ja artikkelien lisäksi vapaan pääsyn julkaisuihin kuuluu muun muassa opinnäytteitä, konferenssijulkaisuja sekä monien organisaatioiden ja järjestöjen omia julkaisuja. Myös avoimeen julkaisemiseen kuuluu usein olennaisena osana referee-menettely (vertaisarviointi), joka on tärkeää julkaisujen laadunvarmistuksen ja kirjoittajien tieteellisen meritoitumisen kannalta.


title: Open access

text: Open access -aatteella on yhtymäkohtia Wikipedian ja muiden wiki-tekniikkaan perustuvien palveluiden kanssa. Vapaa pääsy tieteelliseen tietoon edistää kannattajien mukaan myös oppimisen yhdenvertaisuutta ja yhteiskunnallista demokratiaa.


title: Open access

text: 1990-luvun kuluessa syntyi useita avoimeen julkaisemiseen perustuvia verkkopalveluita, joista merkittävin oli fyysikoiden ArXiv . Varsinainen Open access -liike syntyi kuitenkin vasta vuosituhannen vaihteen jälkeen. Taustatekijöinä olivat sekä Internetin tarjoamat uudet mahdollisuudet julkaisujen välittämiseen että perinteisen tieteellisen julkaisemisen kustannuskriisi, joka koetteli etenkin tieteellisiä kirjastoja. Vaikka keskeiset tieteelliset lehdet olivat jo vuosituhannen vaihteeseen mennessä tulleet saataville verkon kautta, niiden hinnat nousivat edelleen tasaisesti, ja ne söivät yhä suuremman osan kirjastojen määrärahoista.


title: Open access

text: Open access -liikkeen tarjoamiksi ratkaisumalleiksi muotoutuivat toisaalta avoimet tieteelliset lehdet ("gold road to open access") ja toisaalta tieteellisten artikkelien rinnakkaisjulkaiseminen avoimissa julkaisuarkistoissa ("green road to open access").


title: Open access

text: Avoimien tieteellisten lehtien yleistymistä on hidastanut etenkin se, että perinteisillä maksullisilla julkaisuilla on monilla aloilla tavattoman vankka asema. Kansainvälisellä tasolla lehtien kustantaminen ja niiden artikkelien välittäminen on ollut tuottoisaa liiketoimintaa, jota ovat hallinneet toisaalta tieteelliset seurat ja toisaalta pieni joukko suuria kaupallisia kustantajia (muun muassa Elsevier ja Springer). Kustantajat eivät ole olleet ainakaan toistaiseksi kovin innokkaita muuttamaan vanhojen lehtiensä toimintamalleja, ja uusilta lehdiltä vie usein pitkän aikaa, ennen kuin ne kykenevät kehittymään perinteisten lehtien kaltaisiksi arvostetuiksi julkaisufoorumeiksi.


title: Open access

text: Vaikka tutkijat selvitysten mukaan suhtautuvat periaatteessa myönteisesti avoimeen julkaisemiseen, he ovat silti olleet suhteellisen haluttomia julkaisemaan avoimilla foorumeilla, suurelta osin juuri sen takia, että tieteellisen meritoitumisen kannalta on tärkeää julkaista nimenomaan mahdollisimman arvostetuissa lehdissä.


title: Open access

text: Tieteellisten artikkelien rinnakkaistallennus (tai rinnakkaisjulkaiseminen) joko organisaation omassa tai alakohtaisessa julkaisuarkistossa on sekin lähtenyt liikkeelle suhteellisen hitaasti. Vaikka julkaisuarkistoja on perustettu lukuisiin yliopistoihin, rinnakkaistallennettujen artikkelien määrä on kuitenkin pysynyt vähäisenä. Alun perin arkistojen oletettiin täyttyvän tutkijoiden spontaanisti tekemän vapaaehtoisen itsearkistoinnin kautta, mutta vähitellen on päädytty siihen, että artikkelien tallentamisen tueksi tarvitaan tiukempia velvoitteita joko tutkimusrahoittajilta tai tutkijoiden taustaorganisaatioilta. Kansainvälisesti suurinta huomiota ovat toistaiseksi saaneet merkittävimpiin amerikkalaisiin tutkimusrahoittajiin kuuluvan National Institute of Healthin (NIH) rahoittamilleen tutkijoille määräämä tallennusmandaatti sekä Harvardin yliopistossa (2008) ja MIT:issa (2009) tehdyt päätökset yliopistojen tutkijoita koskevista tallennusmandaateista. Myös Suomen 26 ammattikorkeakoulun tekemä (2009) yhteismandaatti, siihenastisista selkeästi maailman suurin (instituutioiden määrällä mitattuna), on saanut kansainvälistä huomiota.


title: Open access

text: Kenties suurin tieteellisten artikkelien rinnakkaistallennuksen haasteista on liittynyt artikkelien tekijänoikeuksiin ja julkaisusopimuksiin. Vaikka tieteellisissä lehdissä julkaistujen artikkelien tekijöille ei ole yleensä maksettu korvausta artikkelien käytöstä, he ovat kuitenkin luovuttaneet kustantajalle artikkelin tekijänoikeudet. Jotta rinnakkaistallentaminen olisi mahdollista, kustantajien kanssa täytyy siis neuvotella toisenlaisista ehdoista. Käytännössä suuri osa tieteellisistä lehdistä ja kustantajista on päätynyt antamaan luvan rinnakkaistallentamiseen, mutta tallentamisen ehdot vaihtelevat merkittävästi. Osa kustantajista sallii artikkelien julkaisemisen viiveellä (embargon pituus voi olla esim. puoli vuotta lehden ilmestymisestä), tai sallii vain tekijän oman version julkaisemisen kustantajan version sijasta (tai päinvastoin). Tilanteen selkiyttämiseksi tietoja eri kustantajien politiikoista on koottu Sherpa/Romeo-palveluun.


title: Open access

text: Ensimmäiset avoimet verkkolehdet ilmestyivät Suomessa 1990-luvun puolivälissä, tieteellisistä ensimmäinen lienee ollut folkloristien Elektroloristi (myöhemmin Elore) vuonna 1994. Ensimmäiset yliopistojen opinnäytteitä ja muita aineistoja julkaisevat verkkopalvelut perustettiin 1990-luvun lopulla.


title: Open access

text: Suomen Open Access -työryhmä FinnOA aloitti toimintansa vuonna 2003, ja suurelta osin sen toiminnan vaikutuksesta tietoisuus open access -julkaisemisesta alkoi lisääntyä nopeasti. Opetusministeriön asettaman Avoimen tieteellisen julkaisemisen työryhmän muistiossa (2005) suositeltiin muun muassa korkeakoulujen ja tutkimuslaitosten avoimien julkaisuarkistojen perustamista ja tieteellisten artikkelien rinnakkaiskopioiden tallentamista niihin. Vuoteen 2008 mennessä lähes kaikilla suomalaisilla korkeakouluilla oli ainakin jonkinlainen julkaisuarkisto.


title: Open access

text: Vuonna 2006 Suomen yliopistojen rehtorien neuvosto allekirjoitti Berliinin julistuksen tieteellisen tiedon avoimesta saatavuudesta. Seuraava merkittävä virstanpylväs oli Helsingin yliopiston toukokuussa 2008 tekemä päätös yliopiston henkilökuntaa koskevasta rinnakkaistallennusmandaatista, joka astui voimaan vuoden 2010 alussa. Tampereen yliopisto teki vastaavan päätöksen keväällä 2009. Tampereen yliopiston päätös on kuitenkin vain suositus, ei velvoite kuten Helsingin yliopistossa, joten sen onnistuminen on epätodennäköistä NIH:n esimerkin pohjalta arvioituna.


title: Open access

text: Maailmanlaajuisesti suurin open access -kertapäätös on 26 suomalaisen ammattikorkeakoulun yhtäaikainen OA-mandaatin käyttöönotto. 1. tammikuuta 2010 lähtien ammattikorkeakoulut ovat vaatineet työntekijöidensä tallentavan julkaisujensa kokotekstit Theseus-verkkokirjastoon. Näiden lisäksi kaikki opinnäytetyöt, noin 20 000 kappaletta vuosittain, julkaistaan Theseuksessa. Käyttäjän on mahdollista halutessaan lisensoida työnsä julkaisun yhteydessä myös Creative Commons -lisenssillä.


title: Open access

text: Espanjan opetusministeriön alainen Cybermetrics Lab -tutkimusryhmä ylläpitää ranking-listaa ("The Ranking Web of World repositories") korkeakoulujen, yliopistojen ja tutkimuslaitosten sähköisistä julkaisuarkistoista. Suomalaisten ammattikorkeakoulujen ja yliopistojen sijoitukset voi tarkistaa projektin verkkosivulta.


title: Alofi (Wallis ja Futuna)

text: Alofi on Tyynenmeren saari, joka muodostaa osan Ranskalle kuuluvaa Wallisin ja Futunan territoriota. Se myös muodostaa yhdessä Futunan kanssa Hornesaaret. Saaren pinta-ala on 32 neliökilometriä. Saaren korkein kohta "Mont Kolofau" (tunnettu myös nimellä "Mont Bougainville") kohoaa 410 metrin korkeuteen.


title: Alofi (Wallis ja Futuna)

text: Vuoden 2003 väestönlaskennassa Alofilla oli enää 2 asukasta, mutta ennen eurooppalaisten tuloa se oli yhtä tiheästi asuttu kuin Futuna. 70 % saaresta on metsän peitossa.


title: Jefferson Pérez

text: Jefferson Leonardo Pérez Quezada (s. 1. heinäkuuta 1974 Cuenca, Ecuador) on entinen ecuadorilainen kävelijä. Hän erikoistui 20 kilometrin matkalle ja oli matkan menestyneimpiä kävelijöitä uransa aikana. Pérez on olympiavoittaja ja kolminkertainen maailmanmestari.


title: Jefferson Pérez

text: Pérez voitti maansa kautta aikain ensimmäisen olympiamitalin voitettuaan 20 kilometrin kilpailun vuoden 1996 kesäolympialaisissa Atlantassa. Vuonna 1997 hän voitti 20 kilometrin kilpailun maailmancupissa ja oli Ateenan MM-kisoissa 14:s. 1999 Sevillan MM-kisoissa hän käveli hopealle ja oli 2000 Sydneyn olympialaisissa neljäs. 2001 Edmontonin MM-kisoissa hän sijoittui kahdeksanneksi. Vuonna 2002 hän voitti toistamiseen 20 kilometrin maailmancup-kilpailun. 2003 Pariisin MM-kisoissa hän voitti kultamitalin uudella maailmanennätysajalla 1.17.21. Vuonna 2004 hän voitti urallaan kolmannen kerran 20 kilometrillä maailmancupin kilpailun. Ateenan olympialaisissa hän osallistui sekä 20 että 50 kilometrin kilpailuihin ja sijoittui neljänneksi ja 12:ksi. 2005 Helsingin MM-kisoissa hän voitti toisen maailmanmestaruutensa ja kaksi vuotta myöhemmin Osakassa kolmannen maailmanmestaruutensa. 2008 Pekingin olympialaisissa hän voitti hopeaa 20 kilometrin matkalla.


title: Jefferson Pérez

text: Pérez lopetti uransa syksyllä 2008.


title: Marshall Islands Journal

text: Marshall Islands Journal on marshallinsaarelainen sanomalehti, jonka julkaisu aloitettiin 1960-luvulla. Se on yksityisessä omistuksessa ja ilmestyy viikoittain. Lehden uutiset ovat sekä englannin että marshallin kielellä.


title: Hjem-IS Europa

text: Hjem-IS Europa (tanskaa, ) on pohjoismainen jäätelöteollisuuskonserni, jonka omistaa sveitsiläinen elintarvikekonserni Nestlé. Yritys myy jäätelöä jäätelöautoilla, joita sillä on noin 420 kappaletta.


title: Hjem-IS Europa

text: Hjem-IS Europa toimii nykyään kaikissa Pohjoismaissa paitsi Islannissa ja Suomessa. Norjan ja Tanskan tytäryhtiöiden nimi on Hjem-IS, Ruotsin Hemglass ja Suomen tytäryhtiön nimi oli Kotijäätelö. Norjan Hjem-ISin pääkonttori sijaitsee Oslossa, Tanskan Hjem-ISin Esbjergissä, Hemglassin Tukholmassa ja Kotijäätelön vuoden 2012 alusta Espoossa. Esbjergissä sijaitsee koko konsernin pääkonttori ja jäätelötehtaat. Konsernin pääjohtajana toimii Claus Astrup-Larsen.


title: Hjem-IS Europa

text: Eric Ericsson omisti Ruotsin Kalmarissa jäätelötehtaan nimeltä Kalmars Glassfabrik. Hän aloitti jäätelöautotoiminnan syyskuussa 1968 Täbyssä. 1970-luvulla yrityksen toiminta laajeni Tanskaan, 1990-luvulla Norjaan ja vuonna 1993 perustettiin Suomen Kotijäätelö.


title: Hjem-IS Europa

text: Hjem-IS Europan osti vuonna 1997 saksalainen jäätelöyhtiö Schöller, jonka sveitsiläinen elintarvikekonserni Nestlé osti vuonna 2002.


title: Hjem-IS Europa

text: Vuonna 1993 perustettu Suomen Kotijäätelö oli Hjem-IS Europan tytäryhtiö, jonka pääkonttori sijaitsi Vantaalla. Vuoden 2012 alkupuolella pääkonttori siirtyi Suomen Nestlé Oy:n tiloihin Espooseen. Se oli pelkästään vähittäiskauppias. Pääosa sen jäätelöistä valmistettiin konsernin jäätelötehtaalla Saksassa, osa Tanskassa, Suomessa ja Italiassa. Suomessa myytyjä tuotteita oli aiemmin valmistettu myös Belgiassa ja Espanjassa.


title: Hjem-IS Europa

text: Henkilöstön määrä oli noin 200, joista vakituisessa kokoaikaisessa työsuhteessa oli noin 70. Kotijäätelön autoilla oli vakituiset reitit, joilla oli noin 50 000 pysähdyspaikkaa. Autot pysähtyivät pysähdyspaikoilla yleensä säännölliseen aikaan kerran kahdessa viikossa. Kesällä jäätelöautoja oli liikenteessä noin 80 ja talvikautena noin 50.


title: Hjem-IS Europa

text: Marraskuussa 2012 Suomen Kotijäätelö ilmoitti lopettavansa jäätelöautojensa toiminnan valtaosassa maata saman vuoden jouluun mennessä. Toiminta jatkui lähinnä Uudellamaalla, Päijät-Hämeessä sekä Kymenlaaksossa ainakin kesäkuuhun 2013 saakka.


title: Hjem-IS Europa

text: Heinäkuussa 2013 yhtiö ilmoitti, että toiminta Suomessa loppuu kokonaan 18. elokuuta 2013. Yhtiön mukaan jäätelön kokonaiskysyntä on laskenut jo kolmatta vuotta eikä jäätelöautotoiminta ole enää kannattavaa.


title: Hjem-IS Europa

text: Yrityksen jäätelöautojen tunnuksena on tunnistettava ja kuuluva tunnussoitto. Mainossoitosta on valitettu esimerkiksi Helsingin ympäristölautakuntaan, sekä Uudenmaan lääninoikeuteen, mutta nämä hylkäsivät mainossoitosta tehdyn kantelun.


title: Shawneet

text: Shawneet ovat pohjoisamerikkalainen intiaanikansa, joka kuului algonkinien kieliryhmään ja edusti sen eteläisintä haaraa. Heihin lukeutui viisi erillistä heimoa, jotka yhdessä muodostivat hyvin organisoidun kansakunnan. Shawneiden yhteismäärän on arveltu olleen 1600-luvulla noin 6 000. Eurooppalaisten siirtolaisasutuksen alkuaikoina shawneet asuttivat osia Ohiosta,Pennsylvaniasta, Länsi-Virginiasta ja Kentuckysta. Irokeesien hyökkäysten pakottamina shawneita siirtyi myös Etelä-Carolinaan ja Illinoisiin.


title: Shawneet

text: Shawneet muistetaan parhaiten johtajastaan Tecumsehistä, joka kokosi ympärilleen vahvaa intiaaniliittoa Yhdysvaltoja vastaan. Unelma valtiosta, jonka portit olivat auki vain intiaaneille, ei koskaan toteutunut. Tecumseh kaatui 1813 Ontariossa taistellessaan englantilaisten rinnalla William Henry Harrisonin johtamia Yhdysvaltain joukkoja vastaan.


title: Shawneet

text: 1800-luvun aikana suurin osa shawneista siirrettiin Oklahoman intiaaniterritorioon.


title: Shawneet

text: Shawneiden esihistoria on tuntematon. Jotkut tutkijat uskovat heidän olleen Ohiossa vaikuttaneen Fort Ancient -kulttuurin esi-isien jälkeläisiä, mutta asiaa ei ole kyetty varmistamaan. Ensimmäiset havainnot shawneista ovat 1600-luvun jälkimmäiseltä puolelta. Samalla vuosisadalla alkanut irokeesien liittokunnan järjestelmällinen sodankäynti ajoi Ohio-joen laaksoissa asuneet shawneet erilleen. Eurooppalaisten kanssa käydyn asekaupan ulkopuolelle jääneinä osa shawneista haki turvaa Pennsylvaniassa asuvien delawarien luota. Toinen ryhmä kulki yli Appalakkien vuoriston nykyiseen Etelä-Carolinaan ja asettui cherokeiden suostumuksella näiden maille. Jotkut shawneet matkasivat länteen ja jäivät asumaan nykyisen Illinoisin osavaltion alueelle rakennetun Uuden-Ranskan kauppa-aseman Fort St. Louisin läheisyyteen.


title: Shawneet

text: Irralleen joutuneet shawneeryhmät hakeutuivat kukin tahoillaan lähelle eurooppalaisten siirtolaisten tukikohtia, joissa kauppaa saattoi käydä ilman välikäsiä. Eteläisimmät shawneet etsivät yhteyksiä espanjalaisiin. Vuosisadan lopulla Carolinan siirtolaiset ja heidän aseistamansa cherokeet ja catawbat karkottivat tämän shawneiden haaran muualle. Irokeesien voiman kadottua 1700-luvun alkuvuosina shawneiden hajaantuneet ryhmät palailivat Ohio-joen varsille. Alueelle muodostui sodissa lyötyjen intiaanikansojen rippeistä koostuneita yhteisleirejä, joissa asui shawneiden lisäksi delawareja, wyandoteja ja mingoja. Metsästysleirit muuttuivat kiinteiksi asuinpaikoiksi ja vuoteen 1761 mennessä suurin shawneista asui Ohiossa, kun myös Alabamaan paenneet ryhmät liittyivät heihin.


title: Shawneet

text: Ohion heimot muodostivat keskenään pitävän liiton. Heidän maansa ei kuitenkaan ollut enää yksinomaan intiaanien maata, vaan eurooppalaisten siirtokuntien asutukset levisivät ympäristöön. Uuden-Ranskan hegemonia oli riittämätön brittien perustaessa joenvarsille omia kauppapisteitään. 1750-luvulla englantilaisten ja ranskalaisten tärkeimmäksi kiistan kohteeksi nousivat Ohion laakson maa-alueet. Erimielisyydet johtivat taisteluihin, jotka kaksi vuotta myöhemmin levisivät kaikkialla maailmassa Britannian ja Ranskan väliseksi seitsenvuotiseksi sodaksi.


title: Shawneet

text: Sodan päättyessä 1763 Pariisissa julistettuun rauhaan olivat Ohio-laakson ranskalaismieliset intiaanit tyytymättömiä Uuden-Ranskan tappioon. Englantilaiset kohtelivat ylimielisesti shawneita ja muita alueen heimoja. Lisäksi intiaanit pelkäsivät, että Kanadan kenraalikuvernööriksi noussut lordi Jeffrey Amherst kääntyisi heitä vastaan. Ottawien sotapäällikkö Pontiac organisoi intiaaniliiton, jonka avulla aikoi vallata Suurten järvien alueella olevat Uuden-Englannin linnakkeet. Monet shawneet yhtyivät tähän liittoon, johon tuli sotureita lähes 20:stä eri heimosta.


title: Shawneet

text: Ranskalaisten aseistamina Pontiacin johtamat kapinalliset iskivät kuukauden aikana 1763 yli kymmeneen brittien linnakkeeseen. Englantilaisia varoitettiin tulossa olleesta kapinasta, mutta hankkeen laajuus yllätti heidät. Kapinassa kuoli yli 2 000 brittiläistä siirtolaista. Jotkut nykytutkijat väittävät, että shawneet, delawaret ja mingot toimivat sodan virittäjinä, Pontiacin saadessa kunnian.


title: Shawneet

text:
Ohion siirtokuntien ja alueen intiaanien väliset levottomuudet jatkuivat seuraavallakin vuosikymmenellä. Vuonna 1774 britit surmasivat eri yhteyksissä 13 intiaania. Mingopäällikkö Logan menetti verilöylyssä koko perheensä ja uskonsa Britannian hyvään tahtoon. Shawneiden päällikkö Maissinkorsi (Cornstalk) sotureineen nousi tukemaan mingoja.
Näitä tapahtumia seuranneessa Lordi Dunmoren sodassa shawneet, mingot ja wyandotit sotivat yhdessä koko Virginian siirtokuntaa vastaan. Maissinkorsi johti yhdistyneitä heimoja ratkaisevassa taistelussa Länsi-Virginian Point Pleasantissa. Rauha solmittiin saman vuoden lopulla. Osan shawneista jatkaessa hyökkäyksiään englantilaisten asutuksia vastaan Maissinkorsi aikoi varoittaa Fort Randolphin linnakkeen miehistöä intiaaniryhmien uusista iskuista. Virginian miliisit pitivät kuitenkin shawneepäällikköä vihollisenaan ja surmasivat hänet ja hänen poikansa. Maissinkorren kuolema romahdutti shawneiden keskuudessa valtaa saaneen rauhanpuolueen kannatuksen. Hänen seuraajakseen asettunut Blackfish (Musta Kala) teki sotureineen raskaita iskuja siirtokuntien asutuksille läntisessä Pennsylvaniassa ja Virginiassa.


title: Shawneet

text: Yhdysvaltain vapaussodassa shawneet toivoivat voittavansa anastetut maansa Englannilta takaisin, mutta amerikkalaiset joukot tuhosivat heidän maissipeltonsa, jotka olivat tärkein ravinnon lähde. Britit luovuttivat Ohion maansa Yhdysvalloille 1783, ja kolme vuotta myöhemmin shawneet tekivät samoin. Vuosina 1790–1794 shawneet liittyivät muihin alueen heimoihin ja toimivat iskujoukkona suuressa intiaanisodassa amerikkalaisia vastaan päällikkönsä Sinitakin (Blue Jacket) johdolla. Musertava tappio Fallen Timbersissä lopetti sodan.


title: Shawneet

text: Vuonna 1807 shawneiden ylimmäksi johtajaksi noussut Tecumseh ja hänen veljensä Tenkswatawa alkoivat ajaa eteenpäin aatetta, joka kannatti intiaanien vanhaa elämäntapaa. Tenkswatawa oli nähnyt näyn, jossa Amerikka kuului ainoastaan intiaaneille. Tenkswatawalla oli monivuotinen kokemus eurooppalaisen kulttuurin mukana tulleesta rappiosta, josta hän oli päässyt eroon näkemiensä näkyjen avulla.


title: Shawneet

text: Tecumsehin suuri unelma oli muodostaa eri heimoista niin suuret sotajoukot intiaanivaltion rajojen turvaamiseksi, ettei Yhdysvallat kykenisi murtamaan niitä. Vaikka Tecumseh ei saanut irokeesien hyväksyntää liitolleen, niin kymmenet muut heimot olivat valmiit tarttumaan aseisiin Yhdysvaltoja vastaan.


title: Shawneet

text: Veljesten alullepaneman "profetian" leviäminen intiaanien keskuuteen aiheutti amerikkalaisille maanostajille ongelmia. Yhdysvaltain silloinen presidentti Thomas Jefferson oli valtuuttanut Indianan kuvernöörin William Henry Harrisonin ostamaan intiaanimaita niin paljon kuin mahdollista. Tecumsehin puheet intiaanien yhdistymisestä lopettivat paikallisten heimojen maanmyynnit. Tecumsehin ollessa käännyttämässä kaukaisempia heimoja liittoon, kutsui Harrison vastaavasti lähialueiden intiaanipäälliköitä neuvotteluun. Istunnon yhteydessä hän tarjosi vierailleen alkoholipitoisia juomia. Väkijuomiin tottumattomat heimojohtajat allekirjoittivat pyydettävät paperit ja Harrison totesi tehneensä hyvät maakaupat. 12 000 neliökilometrin maa-alueista päälliköt saivat vajaat 10 000 dollaria. Palatessaan matkaltaan Tecumseh kiisti päälliköiden oikeudet maiden myyntiin ja syytti amerikkalaisia sopimuksen rikkomisesta. Harrison lupasi välittää terveiset ”Suurelle Valkoiselle isälle”, presidentti James Madisonille.


title: Shawneet

text: Kun Tecumseh syksyllä 1811 matkusti etelään käännyttämään cherokeita, creekejä ja chickasaweja, Harrison käytti hyödykseen tilanteen. Hän kokosi riittävästi sotilaita taakseen ja suuntasi sotaväen Tecumsehin kylään Tippecanoeen, jota kutsuttiin Profeetankaupungiksi. Tenskwatawa, joka johti kylää veljensä poissaollessa, oli saanut määräyksen olla käyttämättä väkivaltaa. Hän rikkoi kuitenkin Tecumsehin ohjeita. Kun Harrisonin joukot leiriytyivät yöksi lähelle Tippecanoeta ennen seuraavan päivän neuvotteluja, Tenkswatawa järjesti kylässä uskonnolliset menot. Profeetta rohkaisi sotureita taisteluun kertomalla, että hänen taikansa pystyi muuttamaan valkoisen miehen luotien suunnan.


title: Shawneet

text:
Varhain seuraavana aamuna käyty taistelu päättyi Harrisonin joukkojen voittoon. Vaikka osa intiaaneista murtautui läpi sotilaiden muodostaman ympyrän he eivät kyenneet pitämään yllätyshyökkäyksen tuomaa etua puolellaan. Nopealla vastaiskulla Harrison sotajoukkoineen onnistui tuhoamaan Profeetan kaupungin suuret muona- ja ammusvarastot.
Kuvernööri Harrisonista tehtiin sankari ja hänen urotekoaan juhlittiin, vaikka amerikkalaisia oli kuollut taisteluissa enemmän kuin intiaaneja. (Myöhemmin Harrisonista tuli Yhdysvaltain presidentti.) Tippecanoen tuho oli tehnyt kuitenkin tehtävänsä ja murskannut Tecumsehin unelman intiaaniliitosta. Amerikkalaiset syyllistivät brittejä, jotka olivat myyneet intiaaneille tuliaseita ja yllyttäneet näitä Yhdysvaltoja vastaan. Tilanne johti sotaan Englantilaisten ja Yhdysvaltain välillä 1812.


title: Shawneet

text: Tecumseh kokosi kaikki saatavilla olleet intiaanisoturit ja liittyi brittijoukkoihin. Saukpäällikkö Black Hawk (Musta Haukka) soti shawneiden puolella. Wyandotien kahtia jakaantuneet joukot sotivat molemmin puolin rintamaa. Tecumseh matkusti sodan keskellä Kanadaan ja aikoi yhdistää siellä olevien intiaanien sekä brittien sotavoimat. Ollessaan kannustamassa sotureitaan Ontariossa käydyssä taistelussa lokakuussa 1813 Tecumsehiin osui useita luoteja. Hänen ruumistaan ei löydetty, mutta on arveltu, että shawneesoturit piilottivat kuolleen päällikkönsä onttoon puuhun estääkseen tämän ruumiin vihollisen häpäisyltä. Tecumsehiä ja brittejä tukeneiden intiaanien vastarinta murtui.


title: Shawneet

text: Monet rauhanaatetta kannattavat shawneet jättivät sotakentät jo 1700-luvun lopulla ennen Tecumsehin liittoa. He vaelsivat Missouriin, Texasiin ja Louisianaan. Sieltä hajaantuneiden ryhmien jäsenet ja heidän jälkeläisensä kulkeutuivat 1840-luvulla suureen intiaaniterritorioon (nykyinen Oklahoma), jossa he asuivat choctawien ja creekien keskuudessa. Kun Ohioon jääneet shawneet saivat reservaatin Kansasista, alettiin Oklahomaan jäänyttä ryhmää kutsua nimellä "Absentee" (poissaolevat).